
תקציר
רקע כללי
העיר נהריה נוסדה בשנת 1935. תחום השיפוט של עיריית נהריה (להלן - העירייה) משתרע על שטח של כ-11,000 דונם. לפי נתוני הלשכה המרכזית לסטטיסטיקה, בסוף שנת 2015 מנתה אוכלוסיית נהריה כ-54,000 תושבים והיא משתייכת לאשכול השישי בדירוג החברתי-כלכלי[footnoteRef:2]. מר ג'קי סבג מכהן בתפקיד ראש העירייה זו הקדנציה החמישית משנת 1989, ויש לו שני סגנים בשכר וסגן אחד בתואר בלבד. מועצת העירייה מונה 17 חברים. [2:  	הלשכה המרכזית לסטטיסטיקה דירגה את היישובים בארץ על פי מצבם החברתי-כלכלי לעשרה אשכולות כשהאשכול הראשון מציין את המצב החברתי-כלכלי הנמוך ביותר.] 

על פי הדוח הכספי המבוקר של העירייה לשנת 2015, באותה שנה הסתכמו הכנסותיה בתקציב הרגיל בכ-378.2 מיליוני ש"ח והוצאותיה בכ-379.7 מיליוני ש"ח. גירעונה השוטף באותה שנה היה אפוא כ-1.5 מיליון ש"ח וגירעונה הנצבר בתקציב הרגיל הסתכם בכ-44 מיליון ש"ח.

פעולות הביקורת
בחודשים אוקטובר 2016 - מרץ 2017 בדק משרד מבקר המדינה את פעולות העירייה בתחומים האלה: פעילותן של מועצת העירייה וועדות החובה שלה; פעילות שומר הסף - מבקר העירייה; התקשרויות לרכישת טובין; טיפול בפניות ובתלונות הציבור; תמיכות בעמותות.

הליקויים העיקריים
תמיכות בעמותות שלא בהתאם לנוהל
תמיכה בעמותה לקידום הספורט ההישגי בנהריה
תמיכת העירייה בעמותה לקידום הספורט ההישגי בנהריה (להלן - העמותה), שעיסוקה העיקרי הוא ניהול קבוצת הכדורסל "הפועל עירוני נהריה", הסתכמה בשנים 2016-2014 בכ-3 מיליון ש"ח בממוצע בכל שנה, שהם 
כ-80% מסך התמיכה שלה בכל הפעילות הספורטיבית בעיר, אינה מתבצעת על פי קריטריונים שקבעה העירייה כנדרש בנוהל מתן תמיכות שקבע משרד הפנים[footnoteRef:3], אלא על פי החלטה גורפת של מועצת העירייה שמאמצת ועדת התמיכות של העירייה. [3:  	חוזר מנכ"ל 4/2006, "נוהל תמיכות במוסדות ציבור על ידי הרשויות המקומיות", 12.9.06, עמ' 
28-5.] 

העירייה אינה זוקפת לכספי התמיכה בעמותה את השווי הכספי בגין השימוש באולם הספורט העירוני והוצאות התחזוקה שלו.
ועדת התמיכות של העירייה ומליאת המועצה לא דנו בתמיכה העקיפה בעמותה בגין השימוש של קבוצת הכדורסל באולם הספורט ובגין הוצאות התחזוקה שלו כנדרש בנוהל מתן תמיכות.
עוזר ראש העירייה, שהוא גם יו"ר העמותה (שהיא עמותה פרטית מיום היווסדה), מטפל בכל ענייני העמותה במשך שעות עבודתו בעירייה תוך ניצול משאבי העירייה, לרבות שירותי מזכירות והוצאות החזקת רכב; היועץ המשפטי של העירייה לא חיווה את דעתו בעניין החשש לניגוד עניינים אפשרי נוכח תפקידיו של עוזר ראש העירייה בשני הגופים בעת ובעונה אחת.
תמיכות בקבוצות המפעילות בתי כנסת
העירייה העניקה תמיכות עקיפות לשתי קבוצות המפעילות בתי כנסת באמצעות רכישת ריהוט וארון קודש ללא אישורן של ועדת התמיכות של העירייה ומועצת העירייה.
העירייה מימנה את רכישת הריהוט וארון הקודש מכספי היטל ההשבחה המיועדים לפיתוח, וזאת שלא לפי ייעודם של כספי היטל ההשבחה, כפי שנקבע בהוראות הדין.

התקשרויות לרכישת טובין שלא בהתאם לתקנות
ועדת רכש ובלאי
הרכב ועדת הרכש של העירייה אינו עולה בקנה אחד עם ההנחיות שנקבעו בתקנות העיריות (הסדר רכישות, ניהול מחסנים, רישום וניהול טובין), התשנ"ח-1998 (להלן - תקנות הרכש).
שלא בהתאם להנחיות שנקבעו בתקנות הרכש, ועדת הרכש מאשרת בדיעבד ובאופן גורף את הזמנות השירותים ורכישות הטובין, וזאת רק לאחר שראש העירייה אישר אותן.
ביצוע הזמנות הרכש
העירייה אינה מכינה תחזיות ותכניות צריכה רבעוניות כנדרש בתקנות הרכש. 
העירייה אפשרה לספק, שהוא חתנו של מנכ"ל העירייה, לתקן הצעת מחיר שהגיש ובזכות זאת להיבחר לספק הזוכה, אף על פי שהעירייה קיבלה הצעות מחיר נוספות נמוכות יותר מהצעתו הראשונית של הספק וכבר בחרה בספק אחר.
העירייה פנתה לקבלת הצעות מחיר לרכישת טובין שונים, ורכשה בין היתר ציוד רפואי וצעצועים משותפות העוסקת בתיווך נדל"ן שאינה מצוינת ברישומי העירייה או בכל מאגר מידע אינטרנטי כספקית של מוצרים כאלה. בעירייה לא נמצאו אסמכתאות המעידות מדוע פנתה העירייה לאותו ספק ומי החליט לפנות אליו.
העירייה רכשה ארון קודש בעבור בית כנסת בהתאם להחלטתו הבלעדית של ראש העירייה, וללא אישורה של ועדת הרכש; הרכישה בוצעה ללא אישור מליאת המועצה.

מועצת העירייה וועדותיה
ישיבות מועצת העירייה
אף שהעירייה התקינה מסך טלוויזיה בלובי הכניסה של בניין העירייה לתושבים המעוניינים לצפות בדיוניה של מועצת העירייה (להלן גם המועצה) - היא אינה נוהגת לשדר בקביעות את הדיונים. נוכחותם של תושבים באולם הישיבות של המועצה אינה מתאפשרת בשל חוסר מקום באולם הישיבות, ולמעשה לא ניתן פומבי לדיוני המועצה, וזאת שלא בהתאם לפקודת העיריות [נוסח חדש] (להלן - פקודת העיריות), ולהסכמות שהתקבלו בעניינה של עתירה מינהלית[footnoteRef:4] אשר הוגשה נגד העירייה בעניין זה. [4:  	עת"ם (מינהליים חי') 34228-01-13 וייזר נ' עיריית נהריה (פורסם במאגר ממוחשב, 21.10.14).] 

הפרוטוקולים של ישיבות המועצה נכתבים באופן תמציתי, ואינם כוללים את השאילתות ואת התשובות שניתנו עליהן, את עיקרי הדיון בנושאים שעל סדר היום ואת הערותיהם של חברי המועצה בנוגע לנושאים שהיו על סדר היום ונדונו בישיבה - גם זאת שלא בהתאם לנדרש בפקודת העיריות.
ועדות החובה של מועצת העירייה
ועדות החובה של העירייה אינן מתכנסות כנדרש בפקודת העיריות. שמונה 
מ-20 ועדות החובה, ובהן ועדת החינוך והוועדה לאיכות הסביבה, לא התכנסו כלל בשנים 2016-2014. חמש מוועדות החובה, ובהן ועדת הכספים והוועדה לענייני ביקורת, התכנסו בתדירות נמוכה מהנדרש בפקודת העיריות.
ועדת ערר לארנונה
העירייה מינתה יועצת משפטית חיצונית לוועדת הערר לארנונה. מינויה לא הובא לאישורה של מועצת העירייה, והעירייה לא בחנה את מלוא ההיבטים הנוגעים להעסקתה.

ליקויים בטיפול בפניות ובתלונות הציבור 
הממונה על תלונות הציבור בעירייה אינה מכינה דוח על פעולותיה מדי שנה, ולמותר לציין שאינה מגישה לראש העירייה ולמועצת העיר כל מסמך בנושא, וזאת על אף הערתו של משרד מבקר המדינה לעירייה בדוח משנת 2011 בנושא "טיפול הרשויות המקומיות בתלונות ובפניות הציבור"[footnoteRef:5]. [5:  	ראו מבקר המדינה, דוחות על הביקורת בשלטון המקומי לשנת 2010 (2011), עמ' 331.] 

העירייה לא הכינה אמנת שירות ולא קבעה פרק זמן מרבי הנדרש לטיפול במפגעים ובפניות הציבור, וגם זאת על אף הערתו של משרד מבקר המדינה לעירייה בדוח האמור לעיל.
העירייה לא קבעה אמות מידה אחידות, שוויוניות ושקופות לניהול תהליך הטיפול בפניות ישירות של תושבים לראש העירייה ולא הפעילה מנגנון עירוני מקצועי להסדרת הנושא.

ההמלצות העיקריות
על העירייה לבחון את נושא מתן התמיכה לעמותה לקידום הספורט ההישגי בנהריה על כל היבטיו, ובכלל זה עליה לבחון אם ראוי להקצות לעמותה תמיכה בשיעור של 80% מתקציב התמיכות ועליה לזקוף את ערך התמיכה בשווה כסף במסגרת תקציב התמיכה בעמותה. כמו כן יש לבחון את תפקידו ומעורבותו של עובד העירייה המשמש עוזר ראש העירייה בד בבד עם תפקידו כיו"ר העמותה.
ראוי שהעירייה תמצא את האיזון הנכון לחלוקת התמיכות לענפי ספורט נוספים ותפעל לקביעת קריטריונים שוויוניים יותר לחלוקת כספי התמיכה.
על העירייה לאשר את רכישות הריהוט וארונות הקודש לבתי הכנסת בוועדת התמיכות על פי הקריטריונים לקבלת תמיכה שנקבעו בנוהל עירוני לתמיכות, ולכלול את ההוצאות בעבור רכישות אלה בתקציב התמיכות.
על העירייה למנות ועדת רכש שחבריה ייבחרו משיקולים מקצועיים ולא ייכללו בה נבחרי ציבור, וכן עליה לוודא שבוועדה ייוצגו היועץ המשפטי של העירייה וגזבר העירייה.
על העירייה לבצע בדק בית מקיף במערך הרכש שלה, לעגן בנהליה את השינויים הנדרשים בעבודתה של ועדת הרכש ובנוהלי הרכש שלה ולהנחות את עובדיה לפעול לפיהם.
על ראש העירייה לפעול לכינוס ועדות החובה מכוח הסמכות שהוקנתה לו בחוק.
כל עוד אין שינוי בעמדת משרד הפנים, הקובעת כי אין מקום לכך שוועדת הערר תיעזר בגורמים חיצוניים הנותנים ייעוץ משפטי, על העירייה להפסיק לאלתר את העסקתה של היועצת המשפטית החיצונית.
על משרד הפנים להביא לידיעתן של כלל הרשויות המקומיות את עמדתו בנוגע להעסקתם של יועצים משפטיים לוועדות הערר, וזאת בהנחיות ובכללים המתפרסמים בחוזר המנכ"ל.
על ראש העירייה ומבקר העירייה לכבד את ההסכמות שנקבעו בהליך הגישור שהתקיים ביניהם, כדי לאפשר את המשך עבודתו התקינה של מבקר העירייה, תוך שיתוף פעולה עם ראש העירייה, הנהלתה ועובדיה.
ראוי כי במסגרת תהליך הטיפול בפניות התושבים תקפיד העירייה על אמות מידות אחידות, שוויוניות ושקופות שיובאו לידיעתם של כלל תושבי העיר, וכי התהליך ינוהל באמצעות מנגנון עירוני מקצועי שתחומי סמכותו והעקרונות שלפיהם יפעל יאושרו במליאת המועצה.

סיכום
דוח זה מעלה ליקויים משמעותיים בפעולות העירייה הנוגעים למתן תמיכות לעמותות ולקבוצות, לאישור הזמנות רכש ולביצוען, לניהול ישיבות מועצת העירייה וועדותיה ולטיפול בפניות ישירות של תושבים לראש העירייה. בדוח התגלו ממצאים המעוררים חשש לשיקולים לא ענייניים בתהליכי הרכישה של טובין בעבור העירייה וליקויים הנוגעים לכך שעוזר ראש העיריה מכהן גם כיו"ר עמותת קבוצת הכדורסל הנתמכת בידי העירייה בסכומים ניכרים.
נוסף על כך, אי-כינוסן של ועדות החובה של העירייה והאיחור בתגובה על דוחות מבקר העירייה נוגדים את הוראות פקודת העיריות ופוגעים בעבודתה הסדירה של העירייה.
לסיוע העירייה לתושבים הפונים אליה נודעת חשיבות רבה. עם זאת, יש לקיים את התהליך מכוחן של סמכויות העירייה, תוך הקפדה על אמות מידה אחידות, שוויוניות ושקופות, ולנהלו באמצעות מנגנון עירוני מקצועי שתחומי סמכותו והעקרונות שלפיהם יפעל יאושרו במליאת המועצה על ידי הנציגים הנבחרים של כלל התושבים.
על אף היוקרה שקבוצת הכדורסל המקצוענית עשויה להקנות לעיר נהריה, ראוי שהעירייה תבחן שוב אם הערך הציבורי והתרומה החברתית של הקבוצה לתושבי העיר מצדיקים את סכומי העתק המושקעים בה מתקציב התמיכות, לקבוצה של גברים בוגרים בלבד.
ממצאי הדוח מלמדים על ניהול ריכוזי ועל מעורבות אישית של ראש העירייה בתחומים רבים ובתהליכים הנתונים לרוב על פי דין בידי הדרג המבצע בעיריית נהריה. בית המשפט העליון קבע בשבתו כבית משפט לערעורים בעניינים מינהליים[footnoteRef:6] כי "המגמה השלטת כיום לצורך הגברת האיזון והפיקוח בפעולת הרשויות המקומיות היא להפוך את פעולתן למקצועית יותר ולפוליטית פחות". מעורבותו האישית של ראש העירייה בטיפול בבקשות שהתושבים מפנים אליו ישירות, במתן תמיכות לעמותות ובתהליכי הרכישה אינן עולות בקנה אחד עם מגמה זו ועם הערכים של השירות הציבורי שהיא מבוססת עליהם. [6:  	עע"ם 384/07 מנחם אריאב ראש עיריית נצרת עילית ואח' נ' סיעת שינוי ואח' (פורסם במאגר ממוחשב, 29.5.08).] 

על העירייה והעומד בראשה לפעול במרץ לתיקון הליקויים שהועלו בדוח זה ולקבוע כללים והנחיות שימנעו הישנותם בעתיד.

מבוא
העיר נהריה נוסדה בשנת 1935. תחום השיפוט של עיריית נהריה (להלן - העירייה) משתרע על שטח של כ-11,000 דונם. לפי נתוני הלשכה המרכזית לסטטיסטיקה, בסוף שנת 2015 מנתה אוכלוסיית נהריה כ-54,000 תושבים, והיא נכללת באשכול השישי בדירוג החברתי-כלכלי[footnoteRef:7]. מר ג'קי סבג מכהן בתפקיד ראש העירייה זו הקדנציה החמישית, משנת 1989, ויש לו שני סגנים בשכר וסגן אחד בתואר בלבד. מועצת העירייה (להלן גם - מועצת העיר או המועצה) מונה 17 חברים. [7:  	הלשכה המרכזית לסטטיסטיקה דירגה את היישובים בארץ על פי מצבם החברתי-כלכלי לעשרה אשכולות כשהאשכול הראשון מציין את המצב החברתי-כלכלי הנמוך ביותר.] 

על פי הדוח הכספי המבוקר של העירייה לשנת 2015, הכנסותיה בתקציב הרגיל הסתכמו בכ-378.2 מיליון ש"ח, והוצאותיה - בכ-379.7 מיליון ש"ח. גירעונה השוטף באותה שנה היה אפוא כ-1.5 מיליון ש"ח, וגירעונה הנצבר בתקציב הרגיל הסתכם בכ-44 מיליון ש"ח.


פעולות הביקורת
בחודשים אוקטובר 2016 - מרץ 2017 בדק משרד מבקר המדינה את פעולות העירייה בתחומים האלה: פעילותן של מועצת העירייה וועדות החובה; פעילות שומר הסף - מבקר העירייה; התקשרויות לרכישת טובין; טיפול בפניות ובתלונות הציבור ותמיכות בעמותות.

מועצת העירייה וועדות החובה שלה
ישיבות מועצת העירייה
בפקודת העיריות [נוסח חדש] (להלן - פקודת העיריות או הפקודה) הוטלו על מועצת העירייה (להלן גם המועצה) תפקידים רבים, ולפיכך הוקנו לה סמכויות רבות. כגון - קביעת מדיניות העירייה, אישור תקציב רגיל ותקציב בלתי רגיל (להלן - תב"ר), חקיקת חוקי עזר, מינוי ועדות, אישור החלטות ועדות העירייה, מינוי סגנים ופיטוריהם, אישורים לחוזים, הלוואות, ערבויות ומכרזים וכן אישור הקצאות מקרקעין וחלוקת תמיכות.
סעיף 136(א) לפקודה קובע כי "ישיבות מועצה, זימונן והנוהל בהן יהיו לפי התקנון שבתוספת השניה" (להלן - תקנון בדבר ישיבות המועצה). בסעיף 18 לתקנון נקבע: "(א) ישיבות מועצה יהיו פומביות; למעט ישיבה שראש העיריה הורה על קיומה, כולה או מקצתה, בדלתיים סגורות לאחר שראה כי טעמים שבביטחון המדינה או טעמים שבצנעת הפרט מחייבים לעשות כן, בהתאם לחוות דעת של היועץ המשפטי לעירייה, שתונח לפני חברי המועצה. (ב) לעניין סעיף זה, יראו ישיבת מועצה פומבית, גם אם הוקרנה על מסך לפני קהל שמחוץ לאולם הישיבות שמתקיימת בו הישיבה".


פומביות דיוני מועצת העירייה
ישיבות המועצה מתקיימות באולם הישיבות של העירייה. פרט למקומות השמורים לחברי המועצה ולפקידות הבכירה יש באולם עוד כ-20 מקומות בלבד לקהל. בעתירה מינהלית[footnoteRef:8] שהוגשה בינואר 2013 בנושא הפומביות של דיוני המועצה, דרשו העותרים להורות לעירייה להקליט את כל ישיבות מועצת העיר, לפרסם פרוטוקולים מלאים ותמלילי הקלטות של הישיבות באתר האינטרנט של העירייה ולאפשר נוכחות חיצונית ללא כל הגבלה בישיבות מועצת העיר, תוך הקצאת מקום לכל המבקשים; ולחלופין - לשדר את מהלך הישיבות על מסך באולם אחר. [8:  	עת"ם (מינהליים חי') 34228-01-13 וייזר נ' עיריית נהריה (פורסם במאגר ממוחשב, 21.10.14).] 

בעקבות העתירה החליטה העירייה באותה שנה להקצות לכל אחד מ-17 חברי המועצה הזמנה לצופה אחד. דהיינו - 17 מכ-20 המקומות המיועדים לציבור כבר תפוסים בידי המוזמנים של חברי המועצה. כמו כן התקינה העירייה בלובי הכניסה לבניין העירייה מסך טלוויזיה המיועד לשידור ישיר של ישיבות המועצה.
הביקורת העלתה כי העירייה אינה נוהגת לשדר בקביעות את דיוני מועצת העירייה על המסך שהתקינה בבניין העירייה לתושבים המעוניינים לצפות בהם.[image: ]
העירייה אינה נוהגת לשדר בקביעות את דיוני מועצת העירייה על המסך שהתקינה בבניין העירייה, כדי שהתושבים המעוניינים יוכלו לצפות בהם
[image: ]

בתשובתה למשרד מבקר המדינה ממאי 2017 (להלן - תשובת העירייה או התשובה) ציינה העירייה כי "היו מספר מקרים יוצאי דופן בהם ארעה תקלה והמסך אמנם לא הופעל..." וכי "המסך והשידור הם ההסדר הקבוע אותו תקיים מדי ישיבת מועצה ולפי הצורך".
משרד מבקר המדינה מעיר לעיריית נהריה כי לנוכח הנסיבות המתוארות, ולצורך השמירה על פומביות הדיונים - עליה לשדר בקביעות את כל דיוני מועצת העירייה על מסך הטלוויזיה המותקן בלובי הכניסה.


תיעוד דיוני מועצת העירייה
בתוספת השנייה לפקודת העיריות, בסעיף 50 לתקנון בדבר ישיבות מועצה, נקבע: 
"(א) 	כל ישיבות המועצה יוקלטו ויירשם בהן פרוטוקול; מרכז ישיבות המועצה יהיה אחראי לניהולו התקין.
(ב) 	בפרוטוקול יצוינו -
(1) 	מועד הישיבה ומקום קיומה;
(2) 	שמות חברי המועצה הנוכחים בפתיחת הישיבה, ושמות אלה שהגיעו מאוחר יותר;
(3) 	שאילתות ותשובות עליהן;
(4) 	סדר היום וכל שינוי בו;
(5) 	שמות המשתתפים בדיון בכל סעיף;
(6) 	ההצעות והנמקתן;
(7) 	עיקרי הדיון;
(8) 	החלטות ותוצאות ההצבעה, ולפי דרישת שליש מהנוכחים בישיבת המועצה - ציון שמות המצביעים ואופן הצבעתם; לבקשת חבר, יצוין שמו בקשר עם הצבעה;
(9) 	הודעות.
(ג) 	המועצה רשאית לקבוע שנוסף על הפרטים האמורים בסעיף קטן (ב) יירשם פרוטוקול מלא של הדברים שייאמרו בישיבות המועצה, דרך כלל או לישיבה מסוימת".
לתיעוד עיקרי הדברים שנאמרו בדיונים באמצעות פרוטוקול נודעת חשיבות לצורך השקיפות הנדרשת בפעילות של כל גוף ציבורי ולהבטחת זכותו של הציבור לדעת. התיעוד תורם לקיום סדור של הליכי חשיבה ותכנון, להבניה של שיקול הדעת, לעמידה בחובת ההנמקה, לרציפות ולשימור של הזיכרון הארגוני בטווח הקצר והארוך, למעקב אחר תהליך השגת היעדים שנקבעו ולהפקת לקחים מאופן קבלת ההחלטות.
מעיון בפרוטוקולים של ישיבות המועצה בשנים 2015 ו-2016 עולה כי הם נכתבו באופן תמציתי ולא כללו את השאילתות והתשובות שניתנו עליהן, את עיקרי הדיון בנושאים שעל סדר היום ואת תגובותיהם של חברי המועצה על הנושאים שהיו על סדר היום ונדונו בישיבות.
העירייה ציינה בתשובתה כי "המפורט בפרוטוקולי הישיבה כולל את כל הנדרש בחוק ולמרות זאת היא תוסיף ותרחיב את המפורט בפרוטוקול במיוחד ביחס לסעיף קטן(6) בסעיף 50 הנ"ל", אם יהיו הצעות והנמקות "אשר לא פורטו בכתב מלכתחילה".
משרד מבקר המדינה מעיר לעיריית נהריה כי הפרוטוקולים שהעירייה רושמת אינם כוללים את כל הנדרש בסעיף 50 לתוספת השנייה לפקודת העיריות בייחוד בסעיף קטן ב(3), ב(6) ו-ב(7) הנוגעים לעיקרי הדיון, לשאילתות ולתשובות עליהן, להצעות ולנימוקים שמובאים בהן. [image: ]
הפרוטוקולים שהעירייה רושמת אינם כוללים את כל הנדרש בפקודת העיריות, בכל הנוגע לעיקרי הדיון, לשאילתות ולתשובות עליהן, להצעות ולנימוקים שלהן
[image: ]



ועדות החובה של מועצת העירייה
חברי מועצת העירייה (להלן - חברי המועצה) נבחרים בהליך דמוקרטי, והם מייצגים את תושבי העיר. מועצת העירייה מנהלת את ענייני הרשות המקומית מכוח הסמכויות שהוקנו לה בחקיקה. המועצה ממלאת את תפקידה האמור גם באמצעות ועדות שהיא בוחרת את חבריהן[footnoteRef:9]. בסעיפים 150-148 לפקודת העיריות, ובכמה הוראות שנקבעו בחוקים נוספים, נקבעו ועדות שמועצת העירייה חייבת להקים (להלן - ועדות חובה) בין בכלל ובין עקב קיומן של נסיבות מסוימות[footnoteRef:10]. נוסף על ועדות אלה, המועצה רשאית להקים ועדות קבועות או ארעיות שתפקידן לייעץ לה בעניינים מסוימים או במקרים מסוימים (להלן - ועדות רשות). כינוס מועצת העירייה וועדותיה במועדים שנקבעו לכך, מינוי חברי הוועדות כנדרש, השתתפות סדירה של חברי המועצה בישיבותיה ובישיבות ועדותיה - כל אלה חיוניים לניהול תקין של ענייני הרשות המקומית. [9:  	ראה גם מבקר המדינה, דוחות על הביקורת בשלטון המקומי לשנת 2004 (2004), "ניהול מועצת רשות מקומית וועדותיה", עמ' 155-149. ]  [10:  	למשל, סעיף 149ה לפקודה המחייב הקמת ועדה לקליטת עלייה בעיר שבה לפחות 10% מתושביה עלו לארץ משנת 1990 ואילך.] 

בסעיף 166(אא) לפקודת העיריות נקבע כי "ועדה שחובה להקימה לפי כל דין תכונס לפחות אחת לשלושה חדשים; לא כונסה ועדה כאמור, יורה ראש העיריה לכנסה, והוא יקבע את סדר היום של ישיבת הועדה; לא נכח יושב ראש הועדה בישיבה, או סרב לנהלה, ינהלה זקן חברי הועדה".
מבדיקת משרד מבקר המדינה עולה כי בפברואר 2014 מינתה מועצת העירייה 20 ועדות חובה. כאמור, כל ועדה כזאת צריכה להתכנס לפחות אחת לשלושה חודשים (ארבע פעמים בשנה).
להלן בתרשים 1 התפלגות כינוסן של ועדות החובה בשנים 2016-2014:
תרשים 1: התפלגות כינוסן של ועדות החובה בשנים 2016-2014
[image: ]
הבדיקה העלתה כי רק שבע ועדות חובה התכנסו בתדירות הנדרשת[footnoteRef:11]. שמונה מ-20 ועדות החובה לא התכנסו כלל[footnoteRef:12], וחמש התכנסו בתדירות נמוכה מהנדרש; הדבר פוגע בתפקוד התקין של העירייה ומונע פיקוח ומעקב בנושא אופן התפקוד של נבחרי הציבור ושל הדרג המקצועי של העירייה. [11:  	ועדת הרכש, ועדת התמיכות, ועדת המשנה לתכנון ובנייה, ועדת המכרזים, ועדת ההנחות, ועדת מל"ח, ועדת הערר על ארנונה.]  [12:  	הוועדה לאיכות הסביבה, ועדת הביטחון, הוועדה להנצחת נרצחי טרור, ועדת ההקצאות, ועדת החינוך, הוועדה החקלאית, הוועדה למאבק בסמים, הוועדה למיגור אלימות, הוועדה לקידום מעמד הילד.] 

בתרשים 2 מובאים נתונים על ועדות החובה שהתכנסו בתדירות נמוכה מן הנדרש בכל אחת מהשנים 2016-2014:
תרשים 2: מספר הישיבות של ועדות החובה שהתכנסו בתדירות פחותה מן הנדרש בשנים 2016-2014
[image: ]
עם הוועדות שלא התכנסו כלל נמנית ועדת החינוך. בפקודת העיריות פורטו תפקידי ועדות החובה: למשל, לגבי ועדת החינוך בסעיף 149ט(א) לפקודת העיריות נקבע כי "המועצה תבחר ועדת חינוך שתפקידה ליזום ולתכנן פעילות בתחומים הנוגעים לחינוך; הוועדה תגיש לאישור המועצה את תכניותיה ותעקוב אחר ביצוע התכניות המאושרות; כן תייעץ הוועדה למועצה בתחומים כאמור".
עם הוועדות שכונסו בתדירות נמוכה מן הנדרש נמנית ועדת הכספים. סעיף 149 לפקודת העיריות קובע כי "המועצה תבחר מבין חבריה ועדת כספים קבועה שתפקידה לייעץ למועצה בכל עניני כספים של העיריה". בסעיפים 203א, 206(א) ו-216(א) לפקודה נקבעו העניינים הכספיים שיש להביא לפני ועדת הכספים קודם להבאתם לאישור מליאת המועצה.
העירייה מינתה ועדת כספים המונה שישה חברי מועצה, ואחד מהם שימש יו"ר הוועדה. הבדיקה העלתה כי בשנת 2014 לא התכנסה ועדת הכספים כלל; בשנת 2015 התכנסה פעם אחת בלבד בפברואר, לצורך אישור התקציב לשנת 2015; בשנת 2016 התכנסה פעמיים - בפברואר ובאוגוסט. נמצא כי בישיבתה בפברואר 2016 דנה ועדת הכספים בדוחות הכספיים המבוקרים של העירייה לשנת 2014 שנשלחו לעירייה באוגוסט 2015.
בדוחות המבוקרים לשנים 2014 ו-2015 שהכין רואה חשבון הממונה מטעם משרד הפנים, הוא העיר לעיריית נהריה על שוועדות החובה של העירייה אינן מתכנסות כנדרש בפקודת העיריות.
משרד מבקר המדינה מעיר לעיריית נהריה כי אי-כינוסן של הוועדות מנוגד להוראות פקודת העיריות, פוגע בעבודתה הסדירה של מועצת העירייה ובמעקב ובבקרה בנושא ביצוע הפעולות השונות המוטלות מכוח דין על העירייה, ואינו מאפשר לחברי המועצה למלא כראוי את התפקידים שיועדו לה על פי דין. על ראש העירייה לנקוט לאלתר את הצעדים הנדרשים על פי חובתו וסמכויותיו הקבועות בפקודה, כדי שוועדות החובה שלא כונסו כנדרש יכונסו בהקדם האפשרי, ומכאן ואילך יכונסו באופן סדיר בתדירות הנדרשת לפי הפקודה. [image: ]
ועדות החובה של העירייה אינן מתכנסות כנדרש בפקודת העיריות. הדבר פוגע בעבודתה הסדירה של מועצת העירייה ובמעקב אחר ביצוע הפעולות המוטלות על העירייה מכוח הדין, ואינו מאפשר למועצת העירייה למלא כראוי את התפקידים שיועדו לה על פי דין
[image: ]

העירייה מסרה בתשובתה כי במאי 2016 הנחה ראש העירייה בכתב את יושבי ראש הוועדות לכנס את הוועדות, וכי בכוונתו להוציא דרישה נוספת לכינוס הוועדות ולפעול כנדרש לכינוסן. ראש העירייה ציין עוד כי יפעל לכינוסה של ועדת החינוך שבראשה הוא עומד כנדרש.
יו"ר ועדת הכספים של העירייה מסר למשרד מבקר המדינה באפריל 2017 כי יפעל לזמן את ועדת הכספים בתדירות הנדרשת, דהיינו - לפחות ארבע פעמים בשנה, לקראת סיומו של כל רבעון.
ועדת ערר לארנונה: על פי חוק הרשויות המקומיות (ערר על קביעת ארנונה כללית), התשל"ו-1976 (להלן - חוק הערר), "המועצה תמנה ועדת ערר אחת או יותר, בהרכב של שלושה חברים מבין בעלי הזכות להיבחר כחברי המועצה, ואת היושב ראש שלהן".
ועדת הערר הפועלת מתוקף חוק הערר היא גוף עצמאי מעין שיפוטי שתפקידו להכריע בסכסוך שהצדדים לו הם מנהל הארנונה - כזרוע המבצעת של הרשות המקומית - והחייב בארנונה. על החלטותיה של ועדת ערר לארנונה ניתן לערער לבית המשפט המחוזי בשבתו כבית משפט לעניינים מינהליים.
בשנת 2010 הגישה התנועה להגינות שלטונית עתירה לבג"ץ[footnoteRef:13] (להלן - בג"ץ ועדות ערר) שעסקה באופן מינוין ובפעילותן של ועדות ערר לארנונה. בעקבות הגשת העתירה הודיעה המדינה[footnoteRef:14] לבג"ץ על הכנת הנחיות חדשות בכל הנוגע לסוגיית הערר לארנונה ועל תיקון לתקנות הרשויות המקומיות (ערר על קביעת ארנונה כללית [סדרי דין בוועדות ערר]), התשל"ז-1977; לתשובת המדינה לבג"ץ צורף הנוסח של ההנחיות העתידות להתפרסם בחוזר מנכ"ל משרד הפנים בכל הנוגע לאופן מינוין ולפעילותן של ועדות ערר לארנונה. [13:  	בג"ץ 4038/10 התנועה להגינות שלטונית נ' שר המשפטים (פורסם במאגר ממוחשב, 10.10.11).]  [14:  	שרי המשפטים והפנים, המועצה לבתי דין מינהליים ומרכז השלטון המקומי. ] 

בחוזר מנכ"ל משרד הפנים משנת 2012[footnoteRef:15] (להלן - חוזר מנכ"ל) פורסמו הנחיות בעניין אופן מינוין של ועדות ערר לארנונה, ונקבע בהן בין היתר כי "בשל מהות תפקידן של הוועדות כגוף מעין שיפוטי, על המועצה [מועצת העירייה] למנות כיושב ראש הועדה עורך דין, הכשיר להתמנות לשופט בית משפט שלום ומצוי בדיני השלטון המקומי והמיסוי המוניציפאלי". עוד נקבע בחוזר המנכ"ל כי מועצת העירייה תמנה חברים לוועדת הערר לאחר שהיועץ המשפטי שלה הכין חוות דעת ולפיה המועמדים אינם נתונים במצב של ניגוד עניינים. [15:  	חוזר מנכ"ל משרד הפנים 1/2012 מ-31.1.12.] 

1. הועלה כי העירייה מינתה ועדת ערר בהרכב של שלושה חברים, ולתפקיד יו"ר הוועדה מונתה עורכת דין - שלפי העירייה הייתה כשירה להתמנות לשופטת בית משפט שלום ומצויה בדיני השלטון המקומי והמיסוי המוניציפלי. מעיון בפרוטוקולים של ישיבות ועדת הערר בשנים 2015 ו-2016 עולה כי נוסף על ההרכב שנקבע מינתה העירייה גם יועצת משפטית חיצונית לוועדה, והעירייה גם מימנה את עלות העסקתה, שהסתכמה בשנים 2015 ו-2016 בכ-100,000 ש"ח.
משרד מבקר המדינה מעיר לעיריית נהריה כי לנוכח חוזר המנכ"ל המחייב למנות ליו"ר ועדת הערר עורך דין הכשיר להתמנות לשופט בית משפט שלום המצוי בדיני השלטון המקומי והמיסוי המוניציפלי - כפי שהעירייה אף עשתה בפועל - עולה השאלה בדבר נחיצותה של יועצת משפטית חיצונית לוועדה ולהצדקה שבהעסקתה ובהשתת הוצאות כספיות נוספות על משלמי המסים ברשות המקומית. [image: ]
נוכח חוזר מנכ"ל משרד הפנים בעניין מינוי יושב ראש לוועדת ערר לארנונה, עמדת משרדי הפנים והמשפטים בנושא ומינוי יושב ראש כאמור על ידי העירייה, עולה השאלה בדבר הנחיצות בהעסקת יועצת משפטית חיצונית לוועדה
[image: ]

משרד מבקר המדינה מעיר למשרד הפנים כי ראוי שיבחן את נושא העסקת יועצים משפטיים לוועדות ערר בידי רשויות מקומיות ואת השפעותיו האפשריות. אם משרד הפנים ימצא כי במקרים מסוימים עשוי להתעורר צורך בקבלת סיוע משפטי חיצוני - ראוי שיקבע הנחיות וכללים ברורים בנושא, כדי לאפשר להסדיר את סוגיית ניגוד העניינים והעלות הכספית של העסקת אותם יועצים, וינחה את הרשויות המקומיות בהתאם לכך.
היועצת המשפטית של ועדת הערר מסרה בתשובתה למשרד מבקר המדינה מאפריל 2017 כי בעקבות פרסום הנוהל נאלץ יו"ר הוועדה דאז לסיים את תפקידו בשל קיומם של קשרי עבודה אינטנסיביים בינו ובין העירייה, וכי התמחותה של יו"ר הוועדה הנוכחית היא בתחום הפלילי ואין לה "ניסיון בתחום האזרחי בכלל ובתחום המוניציפלי בפרט" - ומכאן הצורך בייעוץ משפטי חיצוני. לדברי היועצת המשפטית, תפקידו של היועץ המשפטי לוועדה הוא להציג את המצב המשפטי הנכון והעדכני לפניה קודם למתן החלטותיה, ולעומת זאת מקבלי ההחלטה הם חברי הוועדה עצמם. היא הוסיפה כי "קיומו של היועץ המשפטי מסייע בקבלת החלטות נכונות משפטית ומביא לצמצום הערעורים המוגשים...".
עיריית נהריה מסרה בתשובתה כי היא סומכת את ידיה על האמור בתשובתה של היועצת המשפטית של ועדת הערר, וכן כי "בנהלי משרד הפנים אין כל הוראה האוסרת מינוי יועץ משפטי לוועדת ערר ארנונה". עוד מסרה העירייה כי מחוז הצפון של משרד הפנים ביקש מהעירייה הבהרות בעניין הנחיצות שבהעסקת היועצת המשפטית לוועדת הערר, והעירייה השיבה למשרד הפנים תשובה מפורטת עוד בינואר 2017. היות שמשרד הפנים לא הגיב על תשובת העירייה, הסיקה העירייה כי משרד הפנים קיבל את עמדתה ולמעשה הסכים למצב הקיים.
משרד הפנים מסר בתשובתו למשרד מבקר המדינה ממאי 2017 כי הוא לא אישר בקשה של רשות מקומית (אחרת) לשכור יועץ משפטי חיצוני לוועדת ערר בארנונה וזאת בהתבסס על עמדת משרד המשפטים, כפי שנמסרה למשרד הפנים בעבר, ולפיה "ועדת הערר לארנונה הינה גוף מעין-שיפוטי אשר מכריע בריב שרשות מנהלית צד לו, וגוף כזה צריך להיות בעל יכולת לקבל החלטה משפטית באופן עצמאי ובלתי תלוי. מינוי יועץ משפטי לגוף זה עלול להביא למצב בו היועץ המשפטי, החיצוני לגוף, הוא זה שיקבל את ההחלטה הלכה למעשה ומצב כזה כמובן סותר את מהותו ואת תכליתו של הגוף".
עוד ציין משרד הפנים בתשובתו כי הוא "בחן אפוא את הנושא, ונמצא כי אין מקום לכך שוועדת הערר תיעזר בייעוץ משפטי חיצוני. ממילא אין מקום לקבוע הנחיות שיתנו מענה לסוגיית ניגוד העניינים בעניין זה, ולעלות הכספית של העסקת אותם יועצים".
בתשובתו הנוספת מיולי 2017 מסר משרד הפנים למשרד מבקר המדינה כי במידה ותובא לפניו דרישה נקודתית של רשות מקומית בעניין ייעוץ משפטי חיצוני לוועדת הערר, הוא יבחן את הנושא ויתייחס אליו, לרבות לעניין "הסוגיות" שעלו בדוח מבקר המדינה.
משרד מבקר המדינה מעיר לעיריית נהריה כי לנוכח הנוהל המחייב למנות כיו"ר ועדת ערר עורך דין הכשיר להתמנות לשופט בית משפט שלום ומצוי בדיני השלטון המקומי והמיסוי המוניציפלי, וכל עוד אין שינוי בעמדת משרד הפנים האוסרת להעסיק יועץ משפטי חיצוני לוועדת הערר - עליה להפסיק לאלתר את העסקת היועצת המשפטית לוועדת הערר.
לנוכח התשובה ששלחה עיריית נהריה למחוז הצפון של משרד הפנים עוד בינואר 2017 ובה פורטו נסיבות העסקתה של היועצת המשפטית לוועדת הערר, משרד מבקר המדינה מעיר למשרד הפנים כי עליו להביא את קביעתו האמורה לידיעתה של עיריית נהריה.
בתשובתו הנוספת של משרד הפנים למשרד מבקר המדינה נמסר כי לנוכח ממצאי דוח הביקורת, הוא יביא באמצעות מחוז הצפון את קביעתו לידיעת עיריית נהריה.
עוד מעיר משרד מבקר המדינה למשרד הפנים כי ראוי שיביא את קביעתו בנוגע לאיסור העסקתם של יועצים משפטיים לוועדות הערר לידיעתן של כלל הרשויות המקומיות באמצעות ההנחיות והכללים שהוא מפרסם בחוזר המנכ"ל.
משרד הפנים ציין בתשובתו הנוספת כי יפעל להביא את קביעתו לידיעת הרשויות המקומיות.
היועצת המשפטית של ועדת הערר ציינה בתשובתה למשרד מבקר המדינה כי ברשויות מקומיות בפריפריה וברשויות קטנות קשה מאוד למצוא מועמדים ליו"ר הוועדה שיהיו גם תושבי המקום (כנדרש לפי סעיף 5 לחוק הערר) וגם בקיאים בדין המוניציפלי, שאין להם קשרי עבודה אינטנסיביים עם אותה רשות (כנדרש לפי הנוהל). לדבריה, "כל אלה ביחד יוצרים קושי של ממש כאשר עסקינן בערי הפריפריה בהם היקף עוה"ד הוא מצומצם יותר, היקף עוה"ד המתמחים בתחום המיסוי המוניציפלי קטן עוד יותר ויתרה מכך, ככל שישנו עו"ד ברשות המתמחה בתחום זה, בד"כ הוא מצוי בקשרי עבודה אינטנסיביים מול העירייה..." כך בנהריה כאמור, נדרש יו"ר ועדת הערר דאז לסיים את תפקידו עקב "קשרי עבודה אינטנסיביים", ואילו מחליפו נאלץ לסיים את תפקידו לאחר שהעתיק את מקום מגוריו מחוץ לעיר.
ראוי שהגורמים הרלוונטיים במשרד הפנים יבחנו את הנושא לעומק, וייוועצו בין היתר בגורמים הרלוונטיים במשרד המשפטים, ואם אכן מתגלעת בעיה בנושא - ישקלו חלופות שונות לשיפור המצב, בכללן יצירת החרגה חוקית המאפשרת לרשויות מקומיות בפריפריה ולרשויות קטנות למנות ליו"ר ועדת הערר עו"ד שאינו תושב הרשות.
בתשובה נוספת שהעביר משרד הפנים למשרד מבקר המדינה מיולי 2017 (להלן - תשובה נוספת) ציין משרד הפנים "כי מידי פעם מתקבלות במשרד הפנים פניות של רשויות מקומיות לאשר להן לחרוג מחוזר המנכ"ל בשל קשיים באיתור מועמד ליו"ר ועדה העונה על הדרישות. לגבי הפניות שהתקבלו, ככל שהרשות המקומית הראתה שמתקיימות נסיבות מיוחדות ושלא עלה בידה לאתר מועמד ליו"ר הוועדה העונה על הדרישות שנקבעו כאמור, אישר מנכ"ל משרד הפנים לחרוג מחוזר המנכ"ל, כך שימונה באותה רשות ליו"ר הוועדה אדם שאיננו עו"ד אך בקי בדין המוניציפלי, וזאת לתקופה קצרה ומוגבלת. כן הונחתה הרשות לפעול, לקראת סוף התקופה שנקבעה ומבעוד מועד, לאיתור מועמד שיעמוד בכל התנאים הקבועים בחוק ובהנחיות".
עוד הוסיף משרד הפנים כי לא התקבלה כמות גדולה של פניות המראה לכאורה כי קיימת בעיה כללית או שקיים ליקוי מובנה בנוהל, אלא התקבלו פניות נקודתיות, שטופלו בהתאם.
2. בבג"ץ ועדות הערר קבע בית המשפט כי "משרד הפנים יקיים מעקב אחר יישום ההנחיות" ו"יהא על משרד הפנים לעקוב אחר המינויים, זמינותם, טיבם ופעולות הועדות, כדי לוודא טיפול נאות בניגוד עניינים", והציע כי "ייערכו השתלמויות מטעם משרד הפנים ליושבי הראש של ועדת הערר ולחבריהן, להפנמת הדין והעקרונות".
הביקורת העלתה כי משרד הפנים אינו מקיים מעקב אחר יישום הנחיותיו לרבות המינויים, זמינותם וטיבם ואחר פעולותיהן של ועדות הערר. כמו כן אינו מקיים השתלמויות מטעמו ללימוד ההיבטים החוקיים ולהכשרה מקצועית של חברי הוועדה, כדי לטפל באופן מקצועי ויעיל בעררים של תושבים בענייני ארנונה.
בתשובותיו ממאי 2017 ומיולי 2017 ציין משרד הפנים כי בחוזר מנכ"ל[footnoteRef:16] פורסמו הנחיות לעניין דרך מינוין ופעולתן של ועדות הערר לארנונה, וכללים לעניין תשלום גמול לחברי ועדת הערר לארנונה. עוד כתב משרד הפנים כי "האחריות לקיים מעקב אחר מילוי ההנחיות, וכן מעקב אחר המינויים, זמינותם וטיבם ואחר פעולות ועדות הערר, וכן האחריות לערוך השתלמויות לחברי ועדת הערר מוטלת על הרשות המקומית ובראש ובראשונה על היועץ המשפטי של הרשות המקומית". [16:  	ראו הערה 14.] 

לנוכח קביעת בג"ץ שהוזכרה לעיל ואי-הבהירות הקיימת כפי שעולה מהדוגמה שהוזכרה על משרד הפנים לקיים מעקב אחר המינויים, זמינותם, טיבם ואחר פעילותן של ועדות הערר, ולשקול לקיים השתלמויות מטעמו ליושבי הראש של ועדות הערר ולחבריהן כדי להכשירם לתפקידם באופן מיטבי. [image: ]
על משרד הפנים לקיים מעקב אחר המינויים, זמינותם טיבם ופעילותן של ועדות הערר ולשקול לקיים השתלמויות מטעמו ליושבי הראש של ועדות הערר ולחבריהן, כדי להכשירם לתפקידם באופן מיטבי
[image: ]

3. בסעיף 11א(א) לתקנות הרשויות המקומיות (ערר על קביעת ארנונה כללית) (סדרי דין בוועדת ערר), התשל"ז-1977, נקבע כי "לדיוני הוועדה יינתן פומבי, כפי שתפרסם המועצה בנוהל, באתר האינטרנט של הרשות המקומית".
הביקורת העלתה כי העירייה לא הכינה נוהל בעניין מתן פומבי לדיונים שהתקיימו בוועדת הערר וממילא לא פרסמה נוהל כאמור באתר האינטרנט שלה כנדרש בתקנות.
משרד מבקר המדינה מעיר לעיריית נהריה כי עליה להכין נוהל בעניין מתן פומבי לדיוני ועדת הערר ולפרסמו. כמו כן, עליה לפרסם באתר האינטרנט שלה את דיוני ועדת הערר כנדרש בתקנות, וזאת בסמוך למועד קיומן.
העירייה הודיעה בתשובתה למשרד מבקר המדינה כי הוועדה תקבע נוהל מסודר לאופן פרסום ההחלטות שלה באתר האינטרנט העירוני תוך שמירת הדין ובדגש מיוחד על הגנת הפרטיות.
ועדה לענייני ביקורת: על פי סעיף 149ג(א) לפקודת העיריות, "המועצה תבחר מבין חבריה ועדה לענייני ביקורת שתפקידה לדון בכל דו"ח של מבקר המדינה ושל נציב תלונות הציבור על הביקורת בעיריה, בכל דו"ח של משרד הפנים על העיריה ובכל דו"ח של מבקר העיריה, ולעקוב אחרי תיקון הליקויים שהעלתה הביקורת, והיא רשאית לדון בכל דו"ח ביקורת אחר על העיריה שהוגש לפי דין; הועדה תגיש למועצה את סיכומיה והצעותיה".
בסעיף 149ג(ב) לפקודת העיריות נקבע כי "מספר חברי הועדה לא יעלה על שבעה; הרכב הועדה יהיה תואם, ככל שניתן, את ההרכב הסיעתי של המועצה; ראש העיריה, סגניו וחברי ועדת ההנהלה לא יהיו חברים בוועדה לענייני ביקורת".
הביקורת העלתה כי העירייה מינתה ועדה לענייני ביקורת (להלן - ועדת ביקורת) המונה ארבעה חברי מועצה ובראשה עומדת אחת מארבעת חברי הוועדה. נמצא כי הרכב ועדת הביקורת אינו תואם את ההרכב הסיעתי של מועצת העירייה, משום שאין בה ייצוג לסיעת הירוקים שהיא סיעת האופוזיציה הגדולה ביותר. [image: ]
הרכב ועדת הביקורת אינו תואם את ההרכב הסיעתי של מועצת העירייה, משום שאין בוועדה ייצוג לסיעת הירוקים, שהיא סיעת האופוזיציה הגדולה ביותר
[image: ]

עיריית נהריה ציינה בתשובתה כי ועדת הביקורת מונתה בהתאם "להוראות הדין", וכדי "לראות את האיזון" בייצוג של כל הסיעות המועצה בוועדותיה השונות, "יש לבחון את מכלול ההרכבים ולראות את ייצוגה היחסי של כל סיעה בכלל הוועדות השונות". העירייה הוסיפה כי תבחן את הערת מבקר המדינה בנוגע לייצוג סיעת הירוקים בוועדת הביקורת.
משרד מבקר המדינה מעיר לעיריית נהריה כי מהוראת הפקודה ולפיה הרכבה של ועדת הביקורת חייב להתאים ככל הניתן להרכב הסיעתי של מועצת העירייה, עולה בבירור כי המחוקק ביקש לאפשר גם לגורמים האופוזיציוניים המרכזיים להשמיע את קולם בוועדה זו. לנוכח האמור, ספק רב אם מצב שבו בוועדת הביקורת אין ייצוג כלל לסיעה האופוזיציונית העיקרית, מתיישב עם ההוראות המחייבות בפקודה. זאת בייחוד כאשר כל חברי הוועדה מלבד אחד הם חברי הקואליציה של ראש העירייה או תומכים בה. לפיכך על מועצת העירייה לדון בנושא ולקבוע הרכב של ועדת ביקורת המתיישב עם הוראות הפקודה בנושא.
הביקורת העלתה כי על אף חיוניותה ומרכזיותה של ועדת הביקורת במערך שומרי הסף של הרשות המקומית במשימת השמירה על סדרי מינהל תקין בפעולותיה, קיימה ועדת הביקורת של העירייה בשנים 2014 ו-2015 ישיבה אחת בלבד בכל שנה. בישיבה זו דנו בדוחות הביקורת של מבקר העירייה לשנים 2012 ו-2013 ובדוחות המבוקרים של משרד הפנים לאותן שנים. בשנת 2016 לא התכנסה הוועדה כלל.
משרד מבקר המדינה מעיר לראש עיריית נהריה וליו"ר ועדת הביקורת כי אי-כינוסה של ועדת הביקורת מנוגד לפקודת העיריות ומונע הן מהוועדה והן ממועצת העירייה לעקוב בעוד מועד אחר תהליך תיקון הליקויים שצוינו בדוחות המבוקרים של משרד הפנים, בדוחות של משרד מבקר המדינה ושל מבקר העירייה ואחר תהליך הפקת הלקחים בעניינם.

שומר הסף - מבקר העירייה
כ"שומרי סף" נהוג להגדיר בעלי תפקידים ברשות המקומית שלצד תפקידם בקידום מטרות הרשות ומימושן, הם נדרשים גם לוודא כי הרשות תפעל בכפוף לכל דין. עם בעלי תפקידים אלה נמנה מבקר הרשות המקומית. הבקרה והפיקוח של המבקר על פעולות הרשות המקומית הם כלי חשוב לשמירה על תפקודה התקין של הרשות, למניעת בזבוז משאבים ולתיקון ליקויים בתהליכי העבודה[footnoteRef:17]. [17:  	ראו מבקר המדינה, דוחות על הביקורת בשלטון המקומי לשנת 2010 (2011), "הביקורת הפנימית ברשויות המקומיות", עמ' 148.] 

בסעיף 167(ב) לפקודת העיריות נקבע כי "המועצה, בהחלטה ברוב חבריה, תמנה לעיריה מבקר במשרה מלאה". בפקודה גם נקבעו הוראות להבטחת עצמאותו ואי-תלותו של המבקר וכן הוראות בכל הנוגע להיקף הביקורת, לנגישותם של המסמכים ומאגרי מידע למבקר הרשות ולזימונו לישיבות המועצה ולישיבות ועדות העירייה.
1. בסעיף 170ג(א) לפקודת העיריות נקבע כי "המבקר יגיש לראש העיריה דוח על ממצאי הביקורת שערך; הדוח יוגש אחת לשנה, לא יאוחר מ-1 באפריל של השנה שלאחר השנה שלגביה הוגש הדוח; בדוח יסכם המבקר את פעולותיו, יפרט את הליקויים שמצא וימליץ על תיקון הליקויים ומניעת הישנותם בעתיד; בעת הגשת הדוח לפי סעיף קטן זה, ימציא המבקר העתק ממנו לועדה לעניני ביקורת". בסעיף 170ג(ג) לפקודה נקבע כי "תוך שלושה חדשים מיום קבלת דו"ח המבקר יגיש ראש העיריה לוועדה לענייני ביקורת את הערותיו על הדו"ח וימציא לכל חברי המועצה העתק מהדו"ח בצירוף הערותיו". לפי סעיף 170ג(ד) לפקודה, ועדת הביקורת חייבת לדון בדוח בתוך חודשיים ממועד קבלת הערותיו של ראש העירייה, ולפי סעיף 170ג(ה) לפקודה מועצת העירייה חייבת לדון בהמלצות של ועדת הביקורת בנוגע לדוח המבקר בתוך חודשיים ממועד קבלות המלצותיה בנושא תיקון הליקויים.
הביקורת העלתה כי בשנת 2014 ביצע מבקר העירייה[footnoteRef:18] בדיקה של חמישה נושאים, ובין היתר נושאים האלה: הרכב הוועדה לענייני הביקורת, התקציב הבלתי רגיל וועדת השקעות. [18:  	מבקר עיריית נהריה מכהן בתפקידו משנת 2005.] 

בביקורת של משרד מבקר המדינה הועלה כי ראש העירייה לא הגיש את הערותיו על ממצאי דוח מבקר העירייה לשנת 2014 שהוגש לראש העירייה באפריל 2015, וזאת שלא כמתחייב על פי סעיף 170ג(ג) לפקודה. נמצא כי רק בעקבות הערות משרד מבקר המדינה העביר ראש העירייה לחברי ועדת הביקורת במרץ 2017 את הערותיו לדוח מבקר העירייה לשנת 2014, דהיינו - למעלה משנה וחצי לאחר המועד הנדרש בחוק. [image: ]
ראש העירייה לא הגיש את הערותיו על ממצאי דוח מבקר העירייה לשנת 2014, שהוגש לראש העירייה באפריל 2015
[image: ]

משרד מבקר המדינה מעיר לראש העירייה על כך שתגובתו על דוח מבקר העירייה לשנת 2014 הוגשה באיחור רב, ומובן שבכך סוכלה כל אפשרות לקיים דיונים בנוגע לדוח בוועדת הביקורת ובמועצת העירייה לפי סעיפים 170ג(ד) ו-(ה) לפקודה וכן האפשרות לתקן בתוך זמן סביר את הליקויים שהעלתה הביקורת. על ראש העירייה להקפיד להגיש לוועדה לענייני ביקורת את הערותיו על הדוח ולהמציא לכל חברי המועצה העתק של הדוח בצירוף הערותיו, במועדים שנקבעו בפקודה, ואף לפעול לתיקון הליקויים שעלו בדוח מבקר העירייה.
2. על פי סעיף 170ב לפקודת העיריות, "(א) ראש העיריה וסגניו, חברי המועצה, עובדי העיריה, ראש המועצה הדתית וסגניו, חברי המועצה הדתית, עובדי המועצה הדתית, וחברים ועובדים של כל גוף עירוני מבוקר, ימציאו למבקר העיריה, על פי דרישתו, כל מסמך שברשותם אשר לדעת מבקר העיריה דרוש לצרכי הביקורת ויתנו למבקר העיריה כל מידע או הסבר שיבקש בתוך התקופה הקבועה בדרישה ובאופן הקבוע בה. (ב) למבקר העיריה או עובד שהוא הסמיך לכך תהיה גישה, לצורך ביצוע תפקידו, לכל מאגר מידע רגיל או ממוחשב, לכל בסיס נתונים ולכל תוכנת עיבוד נתונים אוטומטי של העיריה או של המשרתים את העיריה או של גוף עירוני מבוקר".
בביקורת של משרד מבקר המדינה הועלה כי בעטיה של מערכת יחסים עכורה ששררה בין מבקר העירייה לראש העירייה כתב ראש העירייה בינואר ובמאי 2015 למבקר העירייה כי הוא מבקש ממנו להתפטר וכי איבד לחלוטין את האמון בו, ועל כן: "בנסיבות אלה בקשתי מגורמי העירייה הרלבנטיים לנתק כל מגע עמך, לרבות ניתוקך ממחשבי העירייה". בד בבד עם כתיבת מכתבו למבקר העירייה הורה ראש העירייה לנתק את מחשבו של המבקר מכל מאגרי המידע בעירייה; בכך פגע ביכולתו להמשיך לבצע את עבודת הביקורת.
בעקבות מערכת היחסים האמורה, פנה מבקר העירייה לנציבות תלונות הציבור שבמשרד מבקר המדינה וביקש צו הגנה לפי סעיף 45ג לחוק מבקר המדינה[footnoteRef:19]. בעקבות מעורבותה של נציבות תלונות הציבור ובתיאום עמה, קיימה לשכת המבקרים הפנימיים[footnoteRef:20] במאי 2015 הליך גישור בין מבקר העירייה ובין ראש העירייה, ובמהלכו הושגו הסכמות בין הצדדים, שנועדו לאפשר את המשך עבודתו התקינה של מבקר העירייה בשיתוף פעולה עם ראש העירייה וחברי ההנהלה; לצורך כך הוסכם בין היתר כי תינתן לו גישה חופשית למאגרי המידע של העירייה. עוד סוכם כי ראש העירייה יבטל את דרישתו ממבקר העירייה להתפטר ומבקר העירייה יבטל את פנייתו למשרד מבקר המדינה לקבלת צו הגנה. [19:  	בסעיפים 45א-45ג לחוק מבקר המדינה, התשי"ח-1958 נקבעה סמכותו של מבקר המדינה, בתור נציב תלונות הציבור, לברר תלונות של עובדים המתלוננים על פגיעה בהם בעקבות חשיפת מעשי שחיתות בגוף שהם עובדים בו, ולהוציא צווים זמניים או קבועים כדי להגן על זכויות העובדים האלה. כמו כן נקבעה בסעיפים אלה סמכותו של נציב תלונות הציבור להגן על מבקר פנימי בגוף מבוקר מפני מעשים שננקטים נגדו בתגובה על פעולות שביצע במסגרת תפקידו.]  [20:  	לשכת המבקרים הפנימיים היא עמותה מקצועית הפועלת בישראל משנת 1960. חברים בה מבקרים מכל מגזרי המשק השונים כגון משרדי ממשלה, חברות ציבוריות וממשלתיות, בנקים, חברות ביטוח ורשויות מקומיות.] 

בתשובתו למשרד מבקר המדינה מאפריל 2017 ציין מבקר העירייה כי הוראתו של ראש העירייה לעובדי העירייה שלא לשתף עמו פעולה שרירה וקיימת, וכי ניתנה לו גישה רק לחלק ממאגרי המידע. עוד ציין מבקר העירייה בתשובתו כי במכתבו למשרד הפנים מפברואר 2015 הוא התריע כי מאחר שאין לו גישה לכל מאגרי המידע של העירייה הוא לא יוכל להוציא דוח ביקורת לשנת 2015.
יצוין כי משרד הפנים העיר לעירייה במסגרת דוח הביקורת המפורט[footnoteRef:21] לשנת 2015 כי "לפי דברי המבקר במהלך שנת 2015 לא היה שיתוף פעולה מצד המבוקר ולא ניתנה לו אפשרות לבצע את תפקידו כנדרש". בעירייה לא נמצא אזכור להתערבות נוספת של משרד הפנים בנושא זה. [21:  	הביקורת השנתית על הרשויות המקומיות הנערכת באמצעות רואי החשבון שממנה אגף הביקורת של משרד הפנים.] 

בתגובת העירייה למשרד מבקר המדינה כתב ראש העירייה כי "לא למותר לציין בהקשר לתפקידו של מבקר העירייה את העובדה שאכן איבדתי את אמוני בו" וטען כי הדבר מקורו בתגובת מבקר העירייה על סכסוך בין שני חברי ועד עובדים ועל הסכסוך המשפטי בין עובדת ובין העירייה.
ראש העירייה הוסיף וטען בתגובה כי העירייה פועלת בהתאם לחוות דעת משפטית שקיבלה המאפשרת למבקר העירייה גישה לכל מסד הנתונים של העירייה, למעט מסמכים אישיים של משתמשים במערכת המחשוב, ו"המבקר ומחשבו" מחוברים למערך המחשוב של העירייה המאפשר לו גישה לכל מידע.
בשל היחסים השוררים בין ראש העירייה למבקר העירייה בנוגע לעבודת מבקר העירייה, ראוי שהם יכבדו את ההסכמות שנקבעו בין הצדדים בהליך הגישור האמור, כדי לאפשר את המשך עבודתו התקינה של מבקר העירייה, תוך שיתוף פעולה עם ראש העירייה, הנהלת העירייה ועובדיה. [image: ]
ראוי שראש העירייה ומבקר העירייה יכבדו את ההסכמות שהושגו בתהליך הגישור ביניהם בנוגע לעבודת מבקר העירייה
[image: ]

על העירייה להעביר את חוות הדעת המשפטית שבידה לגורמים הרלוונטיים במשרד הפנים, לוודא כי העירייה ממלאת את חובתה בנושא, וכי יש בידי מבקר העירייה כל המידע שהוא זקוק לו כדי למלא את תפקידו כדין.

התקשרויות לרכישת טובין
בסעיף 197 לפקודת העיריות נקבע כי "לא תתקשר עירייה בחוזה להעברת מקרקעין או טובין, להזמנת טובין או לביצוע עבודה אלא על פי מכרז פומבי". בתקנות העיריות (מכרזים), התשמ"ח-1987 (להלן - תקנות המכרזים), נקבעו הכללים לביצוע המכרז ולניהולו והתנאים לפטור ממכרז.
לפי תקנה 8(א) לתקנות המכרזים, עירייה רשאית להתקשר בחוזה להזמנת טובין או להתקשר לביצוע עבודה על פי מכרז שאינו פומבי (להלן - מכרז זוטא) כאשר סכום ההתקשרות הוא 695,200-142,300 ש"ח (לפי הנתונים המעודכנים למועד הביקורת).


תהליכי הרכישה ותכנון הצריכה
על הרשות המקומית חלה החובה לנהל את התקשרויותיה באופן שתתקיים בו תחרות הוגנת המאפשרת לכל מועמד מתאים להתמודד באופן שוויוני; "דרך המלך" לשמירה על עיקרון זה היא פרסום מכרז פומבי לקביעת נותן השירות שתתקשר עמו. עקרון השוויון צריך להיות נר לרגליה של הרשות המקומית גם כל אימת שהמחוקק אינו מחייב אותה בקיום הליך של מכרז. פטור מחובת מכרז אין בו כדי לפטור את הרשות מחובת הנאמנות כלפי הציבור שהיא משרתת ושאת זכויותיו שהופקדו בנאמנות בידיה היא מחלקת[footnoteRef:22]. [22:  	ראו גם מבקר המדינה, דוחות על הביקורת בשלטון המקומי לשנת 2013, "מכרזים שאינם פומביים והיבטים בהתקשרויות בפטור ממכרז ברשויות מקומיות", עמ' 132-93.] 

לנוכח האמור לעיל, חשוב מאוד לנהל את מערך הרכש ביעילות מהבחינה הכלכלית, התכנונית והאדמיניסטרטיבית תוך עמידה בכל דרישות הדין וסדרי המינהל התקין החלים על הרשויות המקומיות, להקפדה עליהם ושמירה על עקרון ההגינות והשוויון.
על פי נתוני העירייה הסתכמו הוצאותיה על רכישות שוטפות שהתבצעו במחלקת הרכש בשנים 2016-2014 בכ-10 מיליון ש"ח מדי שנה. משרד מבקר המדינה בדק את הליכי רכישת הטובין ואת תכנון הצריכה התקופתית של הטובין.
נוהלי רכש נועדו להסדיר את ההתקשרויות של העירייה לקבלת שירותים ולרכישת טובין, בייחוד בסכומים שחובת המכרזים אינה חלה עליהם. נוהלי רכש הם כללים מנחים שתפקידם בין היתר להנחות את העובדים ברשות המקומית בכל הנוגע לאופן ביצוע ההזמנה, לאופן הפנייה לקבלת הצעות מחיר מספקים, למספר הצעות המחיר הנדרשות מהם ולדרכי הטיפול בהן.
הביקורת העלתה כי העירייה הכינה כבר בשנת 2005 "נוהל קבלת הצעות מחיר" שמטרתו להסדיר רכישת טובין או ביצוע עבודות ששוויין אינו עולה על הסכום המינימלי העדכני המחייב קיום מכרז זוטא (114,000 ש"ח במועד הוצאת הנוהל). נמצא כי זה כשלוש שנים, משנת 2013, העירייה רוכשת טובין שלא על פי הנוהל שהיא עצמה קבעה, אף שהיא מעולם לא ביטלה אותו או הכינה נוהל אחר במקומו.
ניהול תקין מחייב בין היתר קיום כללים ידועים, שקופים ושוויוניים. התעלמות של גורם ציבורי מנוהל שאותו קבע בעצמו כדי להסדיר את פעולותיו אינה מתיישבת עם סדרי מינהל תקין.
משרד מבקר המדינה מעיר לעיריית נהריה כי פעולתה בנושא זה אינה מתיישבת כאמור עם סדרי מינהל תקין, וכל עוד תקף הנוהל משנת 2005 ולא אומץ נוהל אחר במקומו - עליה לפעול על פי הנוהל הקיים המסדיר את רכישת הטובין או את ביצוע העבודות ששוויין אינו עולה על הסכום המינימלי העדכני למכרז זוטא.
העירייה מסרה בתשובתה כי היא "מקבלת את הביקורת ותפעל לייעול הליכי מחלקת הרכש באמצעות יועץ ארגוני אשר ייעץ לעירייה לצורך כתיבת ספר נהלים מעודכן אשר ישמש את מחלקת הרכש לכל דבר ועניין...".
משרד מבקר המדינה שב ומעיר לעיריית נהריה כי עד שימונה יועץ אירגוני ויתקבלו הצעותיו עליה לפעול בהתאם להוראות החוק, הנהלים הקיימים וכללי מינהל תקין.

ועדת רכש ובלאי
תקנות העיריות (הסדר רכישות, ניהול מחסנים, רישום וניהול טובין), התשנ"ח-1998 (להלן - תקנות הרכש), קובעות כי על מועצת העירייה למנות מנהל רכש ואספקה וכן ועדת רכש ובלאי שתהיה מופקדת על פעילויות הרכש של הרשות המקומית (להלן - ועדת רכש). מאחר שהקמתה של ועדת הרכש מוסדרת בחקיקה המטילה על המועצה את החובה להקימה, משמע שמדובר בוועדת חובה.
1. בתקנות הרכש לא נקבע הרכבה של ועדת הרכש. לנוכח החלטת בית המשפט העליון[footnoteRef:23] הנחה משרד הפנים את הרשויות המקומיות[footnoteRef:24] כבר בשנת 2009 כי הרכב ועדת הרכש "יהיה מקצועי בלבד, ולא יכלול נבחרי ציבור". משרד הפנים אף המליץ בחוזר המנכ"ל כי בשל ההיבטים הכספיים והמשפטיים הנוגעים לפעולת ועדת הרכש ראוי לתת ייצוג לגזבר העירייה וליועץ המשפטי של העירייה. [23:  	עע"ם 384/07 מנחם אריאב ראש עיריית נצרת עילית ואח' נ' סיעת שינוי ואח' (פורסם במאגר ממוחשב, 29.5.08).]  [24:  	חוזר מנכ"ל משרד הפנים 1/2009 מ-6.1.09. ] 

הביקורת העלתה כי ועדת הרכש של העירייה מונה שני חברים בלבד - מנהל מחלקת הרכש וסגן ראש העירייה. נוכח הרכב זה, נוצר מצב בעייתי שבו מנהל הרכש, ללא ליווי של אנשי מקצוע, מאשר רכישות שהוא אמון על ביצוען. [image: ]
ועדת הרכש של העירייה מונה שני חברים בלבד - מנהל מחלקת הרכש וסגן ראש העירייה. הרכב זה, יוצר מצב בעייתי שבו מנהל מחלקת הרכש מאשר, ללא ליווי של אנשי מקצוע, רכישות שהוא מופקד על ביצוען
[image: ]

העירייה מסרה בתשובתה כי במסגרת הייעוץ הארגוני שיתבצע במחלקת הרכש "יוסדר נושא ועדת הרכש לרבות הרכבה ונהליה".
משרד מבקר המדינה מעיר לעיריית נהריה כי עליה לבחור לאלתר ועדת רכש שהרכבה יהיה מקצועי ולא יכלול נבחרי ציבור, וכי ראוי שיהיו מיוצגים בה היועץ המשפטי של העירייה וגזבר העירייה.
2. בתקנות הרכש נקבע כי "לא תבוצע רכישה אלא באישור מראש מאת ועדת רכש ובלאי שניתן באמצעות מנהל רכש ואספקה, ובכפוף להוראות כל דין". להלן שלבי הרכישה שלפיהם פועלת מחלקת הרכש של העירייה.
השלב הראשון - מנהלי מחלקות בעירייה מעבירים למנהל מחלקת רכש טופס דרישה ידני ובו פירוט הטובין או השירות הדרושים להם (להלן - טופס דרישה). לאחר קבלת טופס הדרישה מהמחלקות פונה מחלקת רכש באופן אקראי לכמה ספקים או נותני שירותים לקבלת הצעות מחיר. הצעות המחיר מרוכזות בטופס הדרישה לצורך השוואתן, ולאחר מכן הטופס מועבר לגזבר העירייה לצורך רישום הסעיף התקציבי למימון ההוצאה.
השלב השני - טופס הדרישה מועבר לאישורו של ראש העירייה. נמצא כי לעתים ראש העירייה מנחה ומעיר הערות בעניין הרכש (למשל בעניין הנחה) ומאשר בחתימת ידו את ההזמנות. עוד נמצא כי רק לאחר שראש העירייה מאשר את ההזמנות פונה מחלקת רכש לספק שנבחר באמצעות טופס "הזמנה לספק".
השלב השלישי - מנהל מחלקת רכש מעביר לוועדת הרכש מסמך המכיל רשימה של מספרי ההזמנות לספקים, ובו הוא מציין כי הוא מביא לפני ועדת הרכש "רכישות לאישור, אשר חתומות ומאושרות ע"י רה"ע". מצב כזה מעמיד את ועדת הרכש בפני עובדות מוגמרות, והוועדה אינה בודקת, כפי שנדרש ממנה, את טופסי הדרישה ואת השוואות המחירים שעליהן התבססה בחירת הספק הזוכה.
מהאמור לעיל עולה כי ועדת הרכש, שכאמור הרכבה אינו תואם את הנחיות משרד הפנים, מאשרת בדיעבד ובאופן גורף את אספקת השירותים ורכישות הטובין. זאת, כשבפועל ראש העירייה הוא הגורם המאשר את כל הזמנות העבודה ורכישות הטובין, ואילו ועדת הרכש - ועדת חובה שהרכבה אמור להבטיח את בחינת הבקשות לפי שיקול דעת מקצועי - חותמת בדיעבד רק לאחר אישור ראש העירייה. [image: ]
ועדת הרכש מאשרת בדיעבד ובאופן גורף את אספקת השירותים ורכישות הטובין, לאחר שניתן לכך אישור ראש העירייה. יוצא אפוא שראש העירייה הוא הגורם המאשר בפועל את כל ההזמנות ורכישות הטובין
[image: ]

משרד מבקר המדינה מעיר לראש עיריית נהריה על שהפקיע בפועל את הסמכות והאחריות של ועדת הרכש שנקבעה בחוק לשמש גורם מקצועי האחראי לפיקוח ולשליטה על פעילויות הרכש של העירייה, וקיבל לידיו את האחריות לקבל החלטות בעניינן. יתרה מזו, ראש עיריית נהריה הוא גורם פוליטי, שלפי פסיקת בית המשפט העליון אינו אמור להיות מעורב ישירות בתהליכים מעין אלה[footnoteRef:25]. [25:  	גורם פוליטי יהיה מעורב בתהליכים מעין אלה רק במצב של "מעין ערעור" לפי תקנה 10, כאשר התגלעו חילוקי דעות בין הוועדה למנהל הרכש, וגם זאת רק במקרים נדירים, כפי שהבהיר בית המשפט העליון בעע"ם 384/07, תוך שהוא מדגיש את הסכנות האורבות להתערבות יתר של הדרגים הפוליטיים בתחום.] 

בתשובתה הודיעה העירייה כאמור כי היא מקבלת את הביקורת ותפעל להסדרת הליכי הרכש.
מבקר המדינה מעיר לעיריית נהריה וליועץ המשפטי שלה כי יש להורות לגורמים הרלוונטיים ולהבהיר להם כי ועדת הרכש המקצועית היא המקבלת את ההחלטות בתחום זה ללא כל מעורבות מצדם של גורמים פוליטיים.
3. על פי סעיף 9(ב) לתקנות הרכש, ועדת הרכש רשאית לאשר למנהל הרכש לבצע רכישות שוטפות ללא אישורה, ובלבד שסכום הרכישה קטן מהסכום המזערי שנקבע למכרז זוטא. בתקנות נקבע שמנהל הרכש ירכוש טובין על סמך הצעות מחיר שהגישו ספקי הטובין שפנה אליהם, והצעות אלה יירשמו באופן שיאפשר השוואה ביניהם ויוצגו לעיונה של ועדת הרכש לפי דרישתה.
הביקורת העלתה כי ועדת הרכש בעירייה לא קבעה סכום כספי מזערי לרכישת טובין ללא אישורה, ובפועל מועברות לאישורה כל הזמנות הרכש של העירייה, לרבות הזמנות רכש בסכומים מזעריים.
משרד מבקר המדינה מעיר לעיריית נהריה כי ראוי שוועדת הרכש תקבע סכום רכישה מזערי שיאפשר למנהל הרכש להזמין טובין ללא אישורה כדי לייעל את תהליכי רכישת הטובין, בכפוף למילוי הוראות התקנות בכל הנוגע לקבלת הצעות מחיר.
העירייה מסרה בתשובתה למשרד מבקר המדינה כי במסגרת הייעוץ הארגוני שיתבצע במחלקת הרכש יוסדר גם הנושא של תהליכי רכישת הטובין.

תכנית צריכה רבעונית
בתקנות הרכש נקבע כי מנהל הרכש, בשיתוף מנהלי היחידות של העירייה ובתיאום עם הגזבר, יכין בכל רבעון תחזית ותכנית צריכה לפי צורכי יחידות העירייה, לפי התקציב המאושר שלה באותה שנה ולפי תזרים המזומנים שלה. כמו כן, על ועדת הרכש לקבוע את הפריטים שייכללו בתכנון הצריכה התקופתי.
הביקורת העלתה כי העירייה לא הכינה תכנית צריכה רבעונית כנדרש בתקנות הרכש, ובפועל כל מחלקה שדרושים לה טובין לצרכיה השוטפים מגישה טופסי דרישה לרכישתם, דהיינו - הרכישות בוצעו לצורך שימוש מידי.
משרד מבקר המדינה מעיר לעיריית נהריה כי רכישת טובין בהיקף של 
כ-10 מיליון ש"ח בשנה ללא תכנון מוקדם וללא פיקוח של ועדת הרכש - אינה עולה בקנה אחד עם הוראות תקנות הרכש ועם כללי החיסכון והיעילות.
כאמור מסרה העירייה בתשובתה למשרד מבקר המדינה כי גם נושא זה יוסדר במסגרת הייעוץ הארגוני שיתבצע במחלקת הרכש.
משרד מבקר המדינה מעיר לעירייה כי בהיעדר תכנון מראש של הצריכה התקופתית של טובין עלולים להיגרם כשלים שונים כמו איחור בהזמנת הטובין או השירותים, וזאת בשל הצורך להמתין לאישור תקציבי, לקבלת הצעות מכמה ספקים ולקבלת אישור מוועדת הרכש; ולחלופין - מחיר רכישה גבוה יותר משום שאין לעירייה שהות מספיקה לקבלת הצעות רבות מספקים או לניהול משא ומתן עמם. יתר על כן, העירייה הייתה יכולה להוזיל את מחירם של טובין מסוימים אילו רכשה כמות גדולה יותר של טובין בתכנית צריכה רבעונית.

ביצוע הזמנות רכש
כאמור, מחלקת הרכש מקבלת ממחלקות העירייה בקשות לרכישת ציוד הנרשמות על גבי טופס הדרישה. לאחר קבלת טופסי הדרישה פונה מחלקת הרכש לכמה ספקים או נותני שירותים כדי לקבל הצעות מחיר. הצעות המחיר מתקבלות בעירייה בפקס, נרשמות באופן השוואתי על גבי טופס הדרישה וכאמור מוגשות לאישור ראש העירייה, ורק לאחר מכן לאישורה של ועדת הרכש. להלן ממצאים שהועלו בבדיקה של כמה רכישות טובין:

רכישת מחסומים ותמרורים לכבישים 
הביקורת העלתה כי בשנים 2016-2014 רכשה העירייה טובין מספק שהוא חתנו של מנכ"ל העירייה (להלן - ספק א'), בהיקף של כ-450,000 ש"ח. בדיקת הפעולות שביצעה העירייה במסגרת רכישת מחסומים ותמרורים מספק א' העלתה את הממצאים האלה: [image: ]
בשנים 2016-2014 רכשה העירייה טובין מספק שהוא חתנו של מנכ"ל העירייה, בסכום של כ-450,000 ש"ח

בקיץ 2015 פנתה העירייה לכמה ספקים לקבלת הצעות מחיר לרכישת מחסומים ותמרורים בעבור מחלקת הכבישים של העירייה: ב-30.7.15 הועבר "שובר הצעת מחיר" לספק א' לרישום הצעתו, ובאותו יום התקבלה הצעתו שהסתכמה ב-101,244 ש"ח. ב-2.8.15 וב-3.8.15, בהתאמה, נשלחו שוברי הצעת מחיר בפקס לספקים ב' ו-ג'; הצעות המחיר של ספקים ב' וג' שהומצאו לעירייה ב-3.8.15 הסתכמו ב-58,764 ש"ח ו-59,708 ש"ח בהתאמה. בתיקי העירייה נמצאו מסמכים נוספים מאת ספק א'[footnoteRef:26] ומהם עולה כי התקבלה ממנו הצעה נוספת (להלן - ההצעה הנוספת), שלא באמצעות "שובר הצעת מחיר", בסכום של 58,399 ש"ח; מההצעה הנוספת עולה כי המחירים ליחידה שהציע ספק א' היו זהים לאלה המוצעים על ידי ספק ב' (לגבי שני אלמנטים) או זולים ב-5 ש"ח בלבד (בשלושת האלמנטים הנותרים, למשל - 1,495 ש"ח במקום 1,500 ש"ח לתמרור). [26:  	שני מסמכים מודפסים שכותרתם: 'הצעת מחיר' מספר 06/00040 ו-05/00041 ובהם הצעות מחיר בנוגע לאלמנטים השונים נשואי הפנייה. המסמכים נושאים תאריך הפקה של 2.8.15.] 

עוד העלתה הביקורת כי על גבי טופס הדרישה שבו נרשמו באופן השוואתי הצעות המחיר, לרבות ההצעה הנוספת של ספק א' שנרשמה בעמודה האחרונה, סומן ספק ב' כזוכה. ב-10.8.15 אישרה גזברות העירייה את הסעיף התקציבי לרכישה, ולאחר מכן אישר אותו ראש העירייה.
ואולם נמצא כי ב-12.8.15 הזמינה מחלקת הרכש את המחסומים והתמרורים דווקא מספק א' ולא מספק ב' שסומן בטופס הדרישה כספק הזוכה. בעבור הרכישה שילמה העירייה לספק א' 55,478 ש"ח (לאחר הנחה).
משרד מבקר המדינה מעיר לעיריית נהריה כי נסיבות בחירת הספק מעוררות תמיהות; הראשונה - העובדה שהעירייה אפשרה לספק א' להגיש שתי הצעות מחיר נפרדות, כאשר ההצעה הנוספת שהגיש, זולה בכ-43% מהצעתו הראשונה וכן זולה בכ-300 ש"ח בלבד מההצעה שסומנה כהצעה הזוכה. השנייה - העובדה שבסופו של דבר ספק א', שהוא חתנו של מנכ"ל העירייה, הוא שסיפק את הטובין, ולא ספק ב' שסומן כספק הזוכה, כל אלו מעוררים חשש להתערבות פסולה של גורמים בעירייה בתהליך הרכישה.
ספק א' מסר בתשובתו למשרד מבקר המדינה ב-26.4.17 כי "הצעות המחיר הוגשו לפני ובמקביל להצעות המתחרים". עוד טען כי "כמנהגי הגשתי שתי הצעות מחיר אחת יקרה יותר עם אחריות לעשר שנים והשנייה עם מוצרים פחות איכותיים עם אחריות לשנה אחת בלבד".
משרד מבקר המדינה מציין כי אין בשובר ההצעה שמילא ספק א' (ההצעה הראשונה) או במסמכי ההצעה השנייה שלו כל אינדיקציה לכך שיש הבדל בין שתי ההצעות מבחינת איכות המוצרים, ובשום הצעה מההצעות אין אזכור של תקופת האחריות המוצעת.
עיריית נהריה מסרה בתשובתה למשרד מבקר המדינה כי "מטעמי נראות, ניתנה הנחייה להימנע מהתקשרות עתידית עם ספק זה".

רכישת טובין משותפות שעוסקת בנדל"ן
מעיון במסמכי העירייה עלה כי עד פברואר 2016 נהגה העירייה לרכוש מדי שנה ציוד רפואי, בובות פרווה, כדורי רגל וכדורי סל לתהלוכת פורים מספק א', שכאמור יש לו קרבה משפחתית למנכ"ל העירייה. עוד עלה כי באותו מועד (פברואר 2016) הפסיקה העירייה לפנות לספק א' לקבלת הצעות מחיר לרכישת טובין, ועסקיו של הספק עם העירייה הופסקו לכאורה. בתשובתה הסבירה העירייה כאמור כי הפסיקה את ההתקשרויות "מטעמי נראות".
בדיקת תהליכי רכישת הפריטים שצוינו לעיל החל במועד שבו הפסיקה העירייה לפנות לספק א' העלתה כי העירייה החלה לרכוש אותם מספק אחר (להלן - שותפות ד') כמפורט להלן:
שותפות ד' עוסקת בתיווך נדל"ן ואינה מופיעה כלל באלפון הספקים של העירייה. למחלקת הרכש לא היה הסבר המבהיר מדוע פנתה פעם אחר פעם לשותפות ד' לקבלת הצעות מחיר בתחומים שבהם היא אינה מתמחה, ואף להתקשר עמה בהתקשרויות שונות לאספקת טובין שאין ביניהם ובין תחום הנדל"ן ולא כלום. להלן הפרטים: [image: ]
למחלקת הרכש לא היה הסבר המבהיר מדוע פנתה פעם אחר פעם לקבלת הצעות מחיר משותפוּת העוסקת בתיווך נדל"ן, אף שהשותפות אינה מופיעה כלל באלפון הספקים של העירייה ואינה מתמחה בתחומים שלגביהם התבקשו הצעות המחיר

רכישת ציוד רפואי : במרץ 2016 פנתה מחלקת הרכש לשותפות ד' ולספק ה' לצורך קבלת הצעת מחיר בעבור ציוד רפואי לחוף הים. הועלה כי הצעת המחיר שנרשמה מטעמה של שותפות ד' הייתה הזולה מכל ההצעות שקיבלה העירייה. במאי 2016 רכשה העירייה ציוד רפואי לחוף הים בעלות של כ-13,000 ש"ח (לאחר הנחה) משותפות ד'.
רכישת בובות פרווה : באוגוסט 2016 רכשה העירייה משותפות ד' בובות פרווה לגני הילדים. הבדיקה העלתה כי רכישת הבובות התבצעה בשני שלבים. בשלב ראשון התקבלו הצעות מחיר מספק ו' ומשותפות ד'. מאחר שהצעתו של ספק ו' הייתה זולה יותר (18.38 ש"ח לעומת 25.30 ש"ח לבובה) נרכשו ביולי מספק ו' 3,500 בובות. אך באוגוסט רכשה העירייה משום מה עוד 1,980 בובות, והפעם משותפות ד'.
העירייה מסרה בתשובתה כי לאחר שנרכשו 3,500 בובות מספק ו', נדרשה תוספת של 1,980 בובות והתברר שלספק ו' לא היו בובות במידות ובצבעים הנדרשים. לכן רכשה העירייה את הבובות משותפות ד' שהתבקשה להוזיל את המחירים באופן שישתוו למחירים שדרש ספק ו'.
משרד מבקר המדינה מעיר לעיריית נהריה כי תשובתה מעלה תמיהות רבות נוכח העובדה שמספר הילדים המתגוררים בעיר ידוע לאחראים בעירייה, ולא ברור כיצד נוספו כ-2,000 ילדים חדשים שחייבו קניית בובות נוספות.
רכישת כדורי רגל וכדורי סל : בנובמבר 2016 פנתה העירייה לשותפות ד' ולשלוש חברות נוספות לקבלת הצעות מחיר לאספקת כדורי רגל וכדורי סל לתהלוכת פורים. הועלה כי הצעתו של ספק ז' בסך של 89,475 ש"ח, הייתה הזולה ביותר, ואחריה הצעתה של שותפות ד' בסך של 110,927 ש"ח.
הביקורת העלתה כי בינואר 2017 פנה לעירייה ספק ז' בעל ההצעה הזולה ביותר וציין כי אמנם אין במלאי שלו כדורי סל במספר הנדרש, אך הוא יוכל להשיג כדורים נוספים ולספק לה את הדרוש. בעקבות פנייה זו, ולאחר קבלת חוות דעתו של היועץ המשפטי של העירייה, פיצלה העירייה את הרכישה בין שני ספקים; כדורי הרגל נרכשו מספק ז', וכדורי הסל משותפות ד' לפי הצעת המחיר שלה.
בכל הדוגמאות שהועלו לעיל לא סיפקה מחלקת הרכש של העירייה הסבר מניח את הדעת שאפשר ללמוד ממנו מי החליט מטעמה לפנות לשותפות ד' לקבלת הצעת מחיר לאספקת ציוד רפואי, בובות פרווה, כדורי רגל וכדורי סל לתהלוכת פורים ומדוע התקבלה ההחלטה האמורה. החברות הנוספות שהעירייה פנתה אליהן לקבלת הצעות מחיר עוסקות באספקת ציוד רפואי, בובות פרווה ומוצרי ספורט (לפי העניין), ואילו שותפות ד' מתמחה בנדל"ן ושמה אינה מופיע באלפון העירייה או בכל מאגר אינטרנטי כספקית של מוצרים אלה.
יצוין כי כבר ביולי 2016 כתב גזבר העירייה מזכר לראש העירייה ובו ציין: "מצורף בזאת חשבונית מס, טופס הזמנה והצעת מחיר בתחום אספקת ציוד רפואי לחוף הים. [שותפות ד'] הינה חברת תווך בנדל"ן ואין לה קשר למוצרי רפואה".
העירייה מסרה בתשובתה כי באוגוסט 2016, בעקבות הערת הגזבר, היא קיבלה מכתב מיועץ המס של שותפות ד' המאשר כי היא עוסקת באספקת ציוד כללי לרבות ציוד טכני וציוד רפואי. לפיכך לא הייתה שום מניעה משפטית מלפנות אליה, שכן היא עוסקת באספקת מוצרים כלליים.
משרד מבקר המדינה מעיר לעיריית נהריה כי האישור שנתן יועץ המס של שותפות ד' ולפיו היא עוסקת באספקת מוצרים כלליים - אין בו כדי להשיב על השאלה מי מאנשי העירייה בחר לפנות מלכתחילה לשותפות המתמחה בנדל"ן שאינה רשומה בשום מאגר אינטרנטי או אחר כספקית "מוצרים כללים", ומניין ידע אותו גורם שהשותפות המוכרת כעוסקת בנדל"ן היא אמנם "ספקית מוצרים כללים" כנטען.
עוד מעיר משרד מבקר המדינה כי העובדה שבשתיים משלוש הדוגמאות של רכישות שבוצעו משותפות ד', פוצלה ברגע האחרון הרכישה מהספק הזוכה שהגיש הצעה זולה יותר, ושלכאורה לא הצליח לעמוד באספקת הכמות הנדרשת - מעלה תמיהות רבות.
העירייה מסרה בתגובתה כי היא מבינה "את הביקורת הנובעת מהקשר המשפחתי (הרחוק אמנם) בין בעלי [שותפות ד'] לבין מנכ"ל העירייה" ולכן ניתנה הנחיה להימנע מהתקשרות עתידית גם עם שותפות ד' - שוב "מטעמי נראות".
משרד מבקר המדינה מעיר לעיריית נהריה כי קיימת חפיפה בין מועדי התחלת ההתקשרות עם שותפות ד' ובין הפסקת ההתקשרות עם ספק א'. העובדה ששותפות ד' עוסקת בנדל"ן ולא הוברר מדוע פנתה אליה העירייה מלכתחילה, והגילוי של העירייה שבעליה של שותפות ד' אף הם קרובי משפחה של מנכ"ל העירייה כמו ספק א' - כל אלו מעלים חשש כבד מאוד שההחלטה לרכוש ציוד רפואי, בובות פרווה, כדורי רגל וכדורי סל משותפות ד' (שעד אז לא סיפקה סחורה כלשהי לעירייה) התקבלה כדי לאפשר לספק א' להמשיך לספק (בעקיפין) סחורה לעירייה. 

רכישת ארון קודש בעבור בית כנסת
בנובמבר 2016 נחתם בין העירייה לספק ח' הסכם לייצור, לאספקה ולהתקנה של ארון קודש לבית כנסת א'[footnoteRef:27] הנמצא בתחום שיפוטה של העירייה. העלות הכוללת של העסקה הסתכמה ב-73,000 ש"ח . [27:  	בית הכנסת נבנה על ידי העירייה בשנת 1999 על קרקע המיועדת למבני ציבור, והעירייה הקצתה את הנכס לוועד המנהל את בית הכנסת.] 

הביקורת העלתה כי העירייה לא פנתה לספקים נוספים לקבלת הצעות מחיר לייצור, לאספקה ולהתקנה של ארון קודש, ולא נמצאו סימוכין שאפשר ללמוד מהם מדוע בחרה את ספק ח'. נמצא כי את ההחלטה על ביצוע ההזמנה, ייצור ארון הקודש, אספקתו והתקנתו, קיבל ראש העירייה בלבד, ללא אישור מליאת המועצה או ועדת הרכש של העירייה. [image: ]
את ההחלטה על ייצור ארון קודש עבור בית כנסת בעיר, אספקתו והתקנתו קיבל ראש העירייה בלבד, ללא אישור מליאת המועצה או ועדת הרכש של העירייה
[image: ]

עיריית נהריה ציינה בתשובתה כי "מדובר בארון קודש מיוחד המהווה עבודה אומנותית אשר הינה פטורה ממכרז בהתאם לתקנות העיריות (מכרזים)".
משרד מבקר המדינה מעיר לעיריית נהריה ולראש העירייה כי תקנות הרכש חלות על כלל הרכישות שמבצעת העירייה, בין באמצעות מכרז ובין לאו, ועולה מהן בבירור כי אסור לבצע רכישה על פי החלטתו הבלעדית של ראש העירייה ללא מעורבותם של הגורמים המוסמכים בעירייה, ובהם ועדת הרכש ומנהל הרכש. על העירייה והעומד בראשה לפעול למניעת הישנותם של מקרים כגון אלה בעתיד.

נוכח הממצאים שעלו בביקורת, מהם ממצאים חמורים, ראוי שעיריית נהריה תפעל, כפי שציינה בתשובתה, לביצוע בדק בית מקיף במערך הרכש שלה. את השינויים הנדרשים בעבודתה של ועדת הרכש עליה לעגן בנהלים ולהטמיע אותם, וכן עליה להנחות את עובדיה לפעול לפיהם.

טיפול בפניות ובתלונות של הציבור
הרשויות המקומיות מספקות לתושביהן שירותים רבים. השירות שלהן נבחן גם ביכולתן לטפל בפניותיהם ובתלונותיהם של תושביהן ושל אחרים הנזקקים לשירותיהן. בדוח שפרסם משרד מבקר המדינה בשנת 2011 בנושא "טיפול הרשויות המקומיות בתלונות ובפניות הציבור"[footnoteRef:28] (להלן - הדוח משנת 2011) הועלו ליקויים בטיפולה של עיריית נהריה בנושא. [28:  	ראו מבקר המדינה, דוחות על הביקורת בשלטון המקומי לשנת 2010 (2011), עמ' 368-331.] 

במועד סיום הביקורת הנוכחית, כחמש שנים לאחר פרסום הדוח האמור, נמצא כי העירייה טרם תיקנה חלק מהליקויים שעלו בדוח זה.


הטיפול בתלונות הציבור
ביולי 2008 נכנס לתוקף חוק הרשויות המקומיות (ממונה על תלונות הציבור), התשס"ח-2008 (להלן - החוק), המחייב כל רשות מקומית למנות ממונה על תלונות הציבור. החוק קובע גם את ההסדרים למינויו ולדרכי פעולתו של הממונה, ובין היתר אופן הגשת התלונה, אופן בירור התלונות והפעולות שעל הממונה לנקוט בכל הנוגע לבירורן, וכן סוגי התלונות שלא יתבצע בירור בעניינן. החוק אינו עוסק בפניות תושבים שלא חלה עליהן ההגדרה "תלונה".
כדי להגביר את אמון הציבור ברשויות המקומיות ולתרום לשקיפות עבודתו של הממונה נקבע בסעיף 15 לחוק כי "הממונה על תלונות הציבור יגיש לראש הרשות המקומית ולמועצת הרשות המקומית דין וחשבון על פעולותיו לא יאוחר מ-1 במאי כל שנה; המועצה תקיים דיון בעניין הדין וחשבון בתוך חודשיים מיום שהוגש לה; דין וחשבון כאמור יהיה פתוח לעיון הציבור ויפורסם באתר האינטרנט של הרשות המקומית".
בדוח משנת 2011 העיר משרד מבקר המדינה כי ממונים על תלונות הציבור בעיריות צריכים להכין דוחות על פעולותיהם ולהגישם לראשי העיריות ולמועצות העיר ולפרסמם, כנדרש בחוק.
הביקורת הנוכחית העלתה כי הממונה על תלונות הציבור בעירייה, שמונתה לתפקידה בשנת 2009, לא הכינה דוחות על פעולותיה מדי שנה, וממילא לא הגישה לראש העירייה ולמועצת העיר כל מסמך בנושא. [image: ]
הממונה על תלונות הציבור בעירייה, שמונתה לתפקידה בשנת 2009, לא הכינה מדי שנה בשנה דוחות על פעולותיה, וממילא לא הגישה לראש העירייה ולמועצת העיר כל מסמך בנושא
[image: ]

[footnoteRef:29]משרד מבקר המדינה מעיר לעיריית נהריה כי עליה להנחות את הממונה על תלונות הציבור בעירייה להכין מדי שנה דוח על פעולותיה, להגישו לראש העירייה ולמועצת העיר ולפרסמו לציבור כנדרש בחוק. [29:  	בשנת 2009 מינתה עיריית נהריה את מנהלת משאבי האנוש של העירייה לתפקיד הממונה על תלונות הציבור. ] 

בתשובתה למשרד מבקר המדינה הודיעה העירייה כי הממונה על פניות הציבור תכין דוח שנתי על פעולותיה, והוא יוצג לפני ראש העירייה ומועצת העירייה ויפורסם כחוק.


הטיפול בפניות הציבור
רוב הפניות של תושבים ואנשים אחרים אל העירייה הן בקשות להסדרת עניינים הנוגעים לפעילותה השוטפת, ובעיקר להסרת מפגעים ומטרדים או לקבלת שירותים עירוניים, מידע או סיוע. חלק מהפניות מחייבות טיפול מידי, כגון פניות בענייני נזילות מים, מטרדי ביוב, חסימת מדרכה או כביש ומטרדי תברואה.
טיפול יעיל ומתן מענה לפניות הציבור מגבירים את אמון האזרח ברשות המקומית. מלבד זאת, המידע שנצבר מהפניות יכול לשמש בסיס לקביעת המדיניות העירונית וסדרי העדיפות בחלוקת המשאבים, וניצולו של מידע זה עשוי לשפר את השירות הניתן לאזרח.

זמני הטיפול בפניות במוקד העירוני
תושבים פונים בטלפון או בכתב אל יחידות הרשות המקומית וגורמיה באמצעות המוקד העירוני האחראי לקבלת פניות בנוגע למפגעים ומטרדים ברשויות המקומיות. תפקידיו הבסיסיים של המוקד העירוני הם: קבלת הודעות התושבים, רישומן והעברתן לטיפול המחלקה הרלוונטית; מעקב ובקרה בנושא תיקון המפגע; ריכוז נתונים סטטיסטיים כבסיס למידע על תקלות ומפגעים חוזרים. המידע הגלום ברישומיו של המוקד מאפשר להנהלת הרשות המקומית לטפל בליקויים הנוגעים לציבור כולו ולא רק לפונה יחיד. לפיכך נודעת חשיבות רבה להקפדה על רישום נתוני הפניות.
כדי שניתן יהיה לספק שירותים מוניציפליים שונים באופן יעיל ומהיר הרשויות המקומיות מכינות אמנת שירות הכוללת מידע בנושאים האלה: השירותים שהציבור זכאי להם, המדדים לאיכות השירותים ופרק הזמן המרבי לטיפול בתלונות על מפגעים על פי סוגן ומידת הטיפול בהן (להלן - זמני תקן).
[footnoteRef:30]בדוח משנת 2011 ציין משרד מבקר המדינה כי "כדי שהרשויות המקומיות יוכלו לטפל ביעילות ובמקצועיות בפניות תושבים, ראוי שיעגנו את מחויבויותיהן לכך באמנת שירות ויכינו נוהלי עבודה שיקבעו, בין היתר, זמני תקן לטיפול בפניות. מוצע כי זמני התקן יוטמעו במערכת ממוחשבת כך שאפשר יהיה לוודא כי הטיפול בתלונה נעשה כראוי ובמועד". [30:  	ראו גם מבקר המדינה, דוחות על הביקורת בשלטון המקומי לשנת 2016 (2016),"איכות מתן השירות לתושב ברשויות המקומיות", עמ' 406-339.] 

הביקורת הנוכחית העלתה כי עיריית נהריה טרם הכינה אמנת שירות ולא קבעה זמני תקן לטיפול במפגעים ובפניות. לפיכך נבצר ממנה להשתמש בכלי חשוב זה למעקב ובקרה בנושא הטיפול בפניות ובתלונות ובנושא משך הטיפול בהן.
משרד מבקר המדינה שב ומעיר לעיריית נהריה כי בכדי לטפל ביעילות ובמקצועיות בפניות התושבים, ראוי שתכין אמנת שירות שבה ייקבעו בין היתר זמני תקן לטיפול בפניות, והם יוטמעו במערכת ממוחשבת, באופן שיאפשר לוודא כי הטיפול מתבצע כראוי ובמועד. 

הטיפול בפניות תושבים המופנות ישירות לראש העירייה
לעתים תושבי העיר, ובכלל זה תושבים הרשומים במחלקה לשירותים חברתיים של העירייה, פונים ישירות - בכתב - לראש העירייה (להלן - פנייה ישירה). הפניות הישירות נוגעות לבקשות לעזרה בענייניהם הפרטיים של הפונים ושל עמותות וארגונים הפועלים בתחומי העיר.
הועלה כי בישיבות שראש העירייה מקיים בהשתתפותם של מנהלי האגפים בעירייה[footnoteRef:31] (להלן - ישיבות מנהלים) נדונות כל הפניות הישירות והבקשות לעזרה שהופנו לראש העירייה. במהלך הישיבות ראש העירייה מנחה את מנהלי האגפים הרלוונטיים לבחון את הנושא ולתאם עמו ועם המנהלים הרלוונטיים סיור לבחינת הבקשה לפי הצורך. עוד הועלה כי ראש העירייה נענה לרוב הבקשות שפורטו בפניות הישירות ומורה לטפל בהן, ומנהלי האגפים מדווחים בישיבות הבאות על הצעדים שהם נוקטים לטיפול בפניות ועל מידת התקדמותו של הטיפול. [31:  	ישיבות המנהלים מתקיימות פעמיים בשבוע, בימי ראשון ורביעי.] 

מעיון בפרוטוקולים של ישיבות המנהלים עולה כי בשנים 2015 ו-2016 נדונו פניות ישירות רבות. על פי ספירה שביצע משרד מבקר המדינה, בשנים אלה נדונו יותר מ-50 פניות שעסקו בנושאים כמו התקנת מאחזי יד (מעקים) בחדרי מדרגות של בנייני מגורים; התקנת מראות פנורמיות ביציאה מחניות של בניינים פרטיים; סיוע בתשלום חשבונות חשמל, גז, שכר דירה ושהייה במעון יום; סיוע ברכישת מוצרי חשמל בסיסיים; סיוע בתחזוקת בתים כמו תיקון מרצפות בקומת העמודים של בניין מגורים משותף; סיוע בהתקנת סורגים בבית פרטי והחלפת אסלה; סיוע במימון הסעות לאירועים פרטיים[footnoteRef:32]; ומתן רשות להשתמש במקלטים ציבוריים לתקופות ממושכות. [32:  	הסעת שחקני שחמט לתחרות מחוץ לעיר, הסעה לאזכרה מחוץ לעיר ומימון אוטובוס לקהילה הגיאורגית להסעה לחגיגות שהתקיימו בירושלים. ] 

בדיקת הטיפול בפניות ובבקשות לעזרה המופנות ישירות לראש העירייה העלתה את הממצאים האלה:
1. העירייה אינה מנהלת רישום בנושא הפניות הישירות והבקשות לעזרה של התושבים המופנות לראש העירייה ובנושא אופן הטיפול בהן, ולפיכך לא ניתן לקבל מידע מרוכז ומפורט על מספרן הכולל של הפניות למיניהן, אופיין ואופן הטיפול בהן, על הגורמים המטפלים בהן, על המקורות התקציביים לטיפול ועל העלויות הכספיות הכרוכות בכך. [image: ]
העירייה אינה מנהלת רישום בנושא הפניות הישירות והבקשות לעזרה של התושבים המופנות לראש העירייה ולגבי אופן הטיפול בהן. העירייה גם אינה מפרסמת לכל תושבי העיר כי יש באפשרותם לפנות לעירייה בבקשות שונות לפי נהלים ואמות מידה שהיא תפרסם
[image: ]

משרד מבקר המדינה מעיר לעיריית נהריה כי רישום של כל הפניות הישירות והבקשות לעזרה של התושבים המופנות לראש העירייה, של אופן הטיפול ושל הפתרון המוצע בעניינן, נועד בין היתר לאפשר לעירייה להשתמש בו ככלי מעקב ובקרה להפקת לקחים, לייעול התהליך ולהבטחת טיפול שוויוני. ראוי שעיריית נהריה תנהל רישום ממוחשב מסודר של כל הפניות שהתקבלו, לסוגיהן, ותפרט את אופן הטיפול בהן.
2. בדיקה מסורגת של הנחיות ראש העירייה למנהלי האגפים בעניין התקנת מאחזי יד ומראות פנורמיות לתושבים שפנו אליו ישירות העלתה את הממצאים האלה:
1. התקנת מאחזי יד: הועלה כי בשנים 2015 ו-2016 התקינה העירייה 16 מאחזי יד בחדרי מדרגות של בנייני מגורים פרטיים בעקבות בקשות לסיוע שהפנו תושבים ישירות לראש העירייה. התקנת מאחזי היד נעשתה בידי עובדי מחלקת התחזוקה של העירייה וברוב המקרים מחומרי גלם שנמצאים במחסני העירייה. נמצא כי העירייה אינה מנהלת רישום מרוכז בנושא מאחזי היד שהותקנו, ובכלל זה אינה מתעדת את כתובות בנייני המגורים, את מידות מאחזי היד ואת העלויות הכספיות הכרוכות בהתקנות (חומר גלם ושעות עבודה). עוד הועלה כי העירייה לא קבעה קריטריונים לקביעת הזכאות להתקנת מאחזי יד, וממילא לא פרסמה קריטריונים כאלה כדי להביא לידיעת כלל התושבים את דבר הזכאות האמורה.
2. התקנת מראות פנורמיות: הועלה כי בשנים 2015 ו-2016 התקינה העירייה 14 מראות פנורמיות ביציאה מחניות בבניינים פרטיים בעלות של כ-1,000 ש"ח למראה. הביקורת העלתה כי העירייה לא קבעה קריטריונים לקביעת הזכאות להתקנת המראות הפנורמיות.
משרד מבקר המדינה מעיר לעיריית נהריה כי עליה לקבוע קריטריונים שוויוניים לקביעת זכאות להתקנת מאחזי יד בחדרי מדרגות של בנייני מגורים פרטיים ומראות פנורמיות בשטחי חנייה פרטיים.
על העירייה להביא לידיעת כל תושבי העיר כי יש באפשרותם לפנות לעירייה בבקשות שונות, בין היתר בקשות להתקנת מאחזי יד בחדרי מדרגות ומראות פנורמיות - כולם לפי נהלים ואמות מידה שיפורסמו.
העירייה מסרה בתשובתה כי המראות הפנורמיות מותקנות לאחר בדיקה בשטח וקבלת חוות דעת שהדבר דרוש מטעמי בטיחות, וכי היא תפעל להסדרת פרסום הנהלים ואמות המידה בנושא.
ראש העירייה הדגיש בתשובת העירייה כי הוא מחליט אילו פניות חשובות ומצריכות טיפול מידי על פי שיקול דעתו, וכי "במקרים כאלו אני מורה על הזמנת התושב לפגישה אישית עמי. כל אימת שבאותה פגישה אני מחליט שעל העירייה לפעול באופן כלשהוא, אני מורה בהתאם לעובד העירייה הרלבנטי ונעשה רישום מתאים לרבות מעקב ובקרה....". עוד ציין ראש העירייה כי "מדובר במרבית המקרים באוכלוסייה בעלת המצוקות הקשות ביותר הן כלכלית, הן אישית ולעיתים אף רפואית".

מתן רשות שימוש במקלטים ציבוריים
בשנת 2001 פרסם משרד הפנים "נוהל הקצאת קרקעות ומבנים ללא תמורה או בתמורה סמלית"[footnoteRef:33] (להלן - נוהל ההקצאות). נוהל זה נועד להסדיר הקצאת קרקע או מבנה של רשות מקומית בפטור ממכרז, ללא תמורה או בתמורה סמלית, לגוף הפועל בתחום שיפוטה בנושאים כמו חינוך, תרבות, דת, בריאות, רווחה וספורט, וזאת כדי לסייע לו בפעולותיו לטובת הציבור. הנוהל מציין כי "אחד הנושאים החשובים בתהליך הינו נושא השקיפות של ההליך לשם הבטחתו ולשם שמירה על שוויון הזדמנויות בין הצרכים השונים ובין הגופים המבקשים לקבל קרקע...". [33:  	נוהל 5/2001 שפורסם בעקבות בג"ץ 3638/99 אמנון בלומנטל ו-18 אח' נ' עיריית רחובות ואח' (פורסם במאגר ממוחשב, 24.8.00).] 

בתחום שיפוטה של עיריית נהריה כ-160 מקלטים ציבוריים; ב-23 מהם פועלים מוסדות וארגונים שונים שקיבלו מהעירייה הרשאת שימוש מוגבלת מבחינת זמן הפעילות והיקפה, והיא ניתנת לביטול בכל עת, כל גוף המקבל רשות שימוש כזאת חותם על כתב התחייבות לשמירת המקלט, לתחזוקתו ולהחזרתו לעירייה על פי דרישתה.
1. הביקורת העלתה כי ב-22 מ-23 המקלטים שהועברו לשימוש הקהילה נתן ראש העירייה את זכות השימוש בהם על פי בקשות שהפנו אליו ישירות גופים שונים ולא על פי נוהל ההקצאות, וזאת בלי שנקבע תהליך שקוף ושוויוני אחר להקצאתם. [image: ]
ראש העירייה נתן זכות שימוש ל-22 
מ-23 המקלטים שהועברו לשימוש הקהילה על פי בקשות שהפנו אליו ישירות גופים שונים ולא על פי נוהל ההקצאות
[image: ]

משרד מבקר המדינה מעיר לראש עיריית נהריה על שקיבל החלטה על דעת עצמו בנוגע למתן זכות שימוש במקלטים ציבוריים, ולא הקצה את המקלטים על פי נוהל ההקצאות או על פי תהליך שקוף ושוויוני אחר.
יצוין כי משרד מבקר המדינה העיר על כך לעיריית נהריה כבר בשנת 2008, בדוח ביקורת בנושא "הקצאת מקרקעין לצורכי ציבור ברשויות המקומיות והפיקוח על השימוש בהן"[footnoteRef:34]. [34:  	מבקר המדינה, דוחות על הביקורת בשלטון המקומי לשנת 2007 (2008), עמ' 207-145. ] 

משרד מבקר המדינה רואה בחומרה רבה את העובדה שהעירייה המשיכה, על אף הערותיו של משרד מבקר המדינה בעבר, לתת זכות שימוש במקלטים על פי החלטת ראש העירייה לבדו, ולא על פי נוהל ההקצאות שנקבע. זאת כדי להבטיח את קיום עקרון השוויון בעת מסירת המקלטים למטרות ציבוריות.
עיריית נהריה ציינה בתשובתה כי בהתאם לחוות דעת שקיבלה, "השימוש הזמני והמוגבל במקלטים אינו נכלל בנוהל הקצאת מקרקעין ולכן אין להחיל עליו את הנוהל". וכי "מדובר בשימוש מוגבל בהיקפו" שמטרתו לשמור על תקינות המקלט בזמן רגיעה. העירייה הוסיפה כי עם זאת היא "תבחן הליך הקצאה שוויוני".
משרד מבקר המדינה מפנה את תשומת לב העירייה לסעיף 7.א' בנוהל ההקצאות הדן ב"הקצאה לתקופה קצרה" (שאורכה שנה לכל היותר) המציין, בין היתר, כי אם תתבצע הקצאה לתקופה קצרה כאמור, "הרשות המקומית תפרסם הודעה בעיתונות בדבר האפשרות להקצאת קרקע, תוך הדגשה שמדובר בהקצאה בהליך מקוצר".
משרד מבקר המדינה מעיר לעיריית נהריה כי שקיפות הליך ההקצאה נועדה להבטיח איזון בין הצרכים השונים ושמירה על שוויון ההזדמנויות בין הגופים המבקשים להשתמש במקרקעין, לרבות מקלטים. עקרונות אלו אמורים להיות נר לרגלי העירייה בכל תהליך של הקצאה או מסירת נכס עירוני לשימוש מכל סוג שהוא.
2. בחוק ההתגוננות האזרחית, התשי"א-1951 (להלן - חוק הג"א), נקבע כי האחריות להתקנת המקלטים הציבוריים ולתחזוקתם מוטלת על הרשויות המקומיות. תקנות ההתגוננות האזרחית (השתתפות רשויות מקומיות) (תיקון), התשמ"ה-1984, מטילות על הרשות המקומית את האחריות לשלמות המתקנים (מבנים, מחסנים ומקלטים) וציוד הג"א הנמצא בתחום שיפוטן. ב"הנחיות להגשת מסגרת תקציב הרשות המקומית לשנת 2011" שהוציא משרד הפנים מכוח התקנות שלעיל נקבע כי על הרשות המקומית לבטח את הציוד, את המבנים ואת המקלטים מפני גניבה, שריפה, סיכוני חשמל, שיטפונות וכיוצא באלה, ולהתקין גלאים ואמצעים אלקטרוניים לאבטחת המחסנים ולהתרעה על הסיכונים האמורים.
מעיון בכתב ההתחייבות לשמירת המקלט, תחזוקתו והחזרתו לעירייה שעליה חותם מקבל זכות השימוש במקלט עולה כי העירייה דורשת ממנו לבטח את הציוד הפרטי ב"ביטוח רכוש כנגד גניבה ונזק מכל סוג", וכן לבטח את כל הפעילויות שמתקיימות במקלט ב"ביטוח צד שלישי כנגד כל נזק אשר עשוי להיגרם לכל אדם שישתתף בפעילות ו/או ימצא במקלט בעת קיומה".
הביקורת העלתה כי העירייה אינה מבצעת מעקב כדי לוודא שמקבלי זכות השימוש במקלטים עומדים בתנאי כתב ההתחייבות שחתמו עליו: היא אינה מבקשת מהם אישור מחברת הביטוח בדבר קיום הביטוח, אינה דורשת מהם העתקים של הפוליסות לשם בחינתן ואישורן ואינה עוקבת אחר חידוש הפוליסות כשפג תוקפן.
משרד מבקר המדינה מעיר לעיריית נהריה כי לפי חוק הג"א ותקנות ההתגוננות האזרחית, האחריות לוודא שהמקלטים מתוחזקים ומבוטחים כנדרש מוטלת על הרשות המקומית. בהתאם לכך ולפי כתב ההתחייבות - כל עוד העירייה מעניקה לגורמים פרטיים את הזכות להשתמש במקלטים, עליה לוודא שהמקלטים מבוטחים, לדרוש שיומצאו לה העתקים של פוליסות הביטוח ולוודא שהפוליסות מחודשות בעוד מועד - וזאת כדי לאכוף את דרישותיה.

אף כי המטרה המוצהרת של עיריית נהריה והעומד בראשה היא לפעול למתן טיפול וסיוע לתושבי העיר, ראוי שתהליך הטיפול בפניות התושבים יתבצע תוך הקפדה על אמות מידה אחידות, שוויוניות ושקופות שיובאו לידיעתם של כלל תושבי העיר, וינוהל באמצעות מנגנון עירוני מקצועי שתחומי סמכותו והעקרונות המנחים את פעולותיו יאושרו במליאת המועצה.

תמיכות בעמותות 
בשנת 2006 פרסם משרד הפנים נוהל מתן תמיכות במוסדות ציבור על ידי הרשויות המקומיות[footnoteRef:35] (להלן - נוהל מתן תמיכות) ש"נועד להסדיר מתן תמיכות, במישרין או בעקיפין, מאת רשויות מקומיות למוסדות ציבור שונים" הפועלים בתחומן בנושאים כמו חינוך, תרבות, דת, מדע, אמנות רווחה, בריאות וספורט. על פי הנוהל, תמיכה היא "מתן טובת הנאה בין ישירה ובין עקיפה, לרבות מענק, הלוואה, ערבות או סיוע כספי אחר". [35:  	חוזר מנכ"ל משרד הפנים 4/2006, פורסם ביום 12.9.06. ] 

מדי שנה מפרסמת עיריית נהריה "נוהל מתן תמיכות - עקרונות כלליים" (להלן - נוהל עירוני לתמיכות) שמטרתו להסדיר את "אופן חלוקת התמיכות" לגופים שהעירייה תומכת בהם. בנוהל העירוני לתמיכות נקבעו הגופים הזכאים לתמיכות, ובהם "גופים העוסקים בנושא דת ובתמיכה בפעילות תורנית... ניהול והפעלת בתי תפילה כדוגמת בתי כנסת, כנסיות ומסגדים", וכן "גופים העוסקים בקידום הספורט התחרותי והמקצועני בכל הענפים". עוד נקבעו בנוהל "סייגים למתן תמיכות" ו"קריטריונים למתן תמיכות", ובהם נקבע כי מבין הגופים העוסקים בספורט התחרותי והמקצועני בכל הענפים תינתן עדיפות לגופים העוסקים בענף הכדורסל.
ממסמכי העירייה ומדוחותיה הכספיים עולה כי בשנים 2016-2014 דיווחה העירייה על תמיכה בעמותות ספורט בלבד: בשנת 2014 בהיקף של 2.96 מיליון ש"ח, שמהם 2.35 מיליון ש"ח ניתנו לעמותה לקידום הספורט ההישגי בנהריה והיתר לארבע עמותות נוספות; בשנת 2015 בהיקף של 3.42 מיליון ש"ח, שמהם 2.75 מיליון ש"ח ניתנו לעמותה לספורט הישגי בנהריה והיתר לשש עמותות נוספות; ובשנת 2016 בהיקף של 4.17 מיליון ש"ח, שמהם 3.5 מיליון ש"ח ניתנו לעמותה לספורט הישגי והיתר לשש עמותות נוספות. [image: ]
בשנים 2016-2014 דיווחה העירייה על תמיכה בעמותות ספורט בלבד: בהיקף של 2.96 מיליון ש"ח; 3.42 מיליון ש"ח 
ו-4.17 מיליון ש"ח . 
כ-80% מכספי התמיכה בכל שנה, הוקצו לעמותה המפעילה את קבוצת הכדורסל המקומית
[image: ]

להלן בתרשימים 3-5 פירוט שיעור התמיכה הישירה בעמותות הספורט בשנים 2016-2014:
תרשים 3: התמיכה הישירה בעמותות הספורט בשנת 2014
[image: ]
תרשים 4:התמיכה הישירה בעמותות הספורט בשנת 2015

[bookmark: _GoBack]תרשים 5: התמיכה הישירה בעמותות הספורט בשנת 2016

כפי שעולה מנתונים אלה כ-80% מכספי התמיכות יועדו בשנים 2016-2014 לעמותה לקידום הספורט ההישגי בנהריה.


תמיכה בעמותה לקידום הספורט ההישגי בנהריה
העמותה לקידום הספורט ההישגי בנהריה היא עמותה פרטית[footnoteRef:36] שהוקמה ונרשמה בדצמבר 2011, והיא מפעילה את קבוצת הכדורסל "הפועל עירוני נהריה" (להלן - העמותה או עמותת קבוצת הכדורסל). מטרותיה של העמותה הרשומות ברשם העמותות הן "קידום הספורט והספורטאים בנהריה בענפי הספורט השונים ובעיקר באתלטיקה קלה, שחייה ובמשחקי הכדור: עף, רגל, סל, יד ורשת. טיפוח כישרונות צעירים וקידומם באופן אישי בתחום: הספורטיבי, החברתי, הלימודי והעצמה אישית וסיוע במלגות לספורטאים מצטיינים בענפי הספורט הנ"ל". על פי מסמכי הרישום שלה רשומים כמייסדי העמותה שבעה נציגים ובהם שני עובדי עירייה - עוזר ראש העירייה ונהגו של ראש העירייה[footnoteRef:37]. [36:  	העמותה לקידום הספורט ההישגי בנהריה (ע"ר) 580550432.]  [37:  	חמשת הנציגים הנוספים הם תושבי העיר שאינם נציגי ציבור.] 

הביקורת העלתה כי בפועל עיסוקה העיקרי של העמותה הוא ניהול קבוצת הפועל עירוני נהריה כדורסל (להלן - קבוצת הכדורסל). בדיקת הבקשות לתמיכה שהגישה העמותה לוועדת התמיכות בשנים 2016-2014 העלתה כי היא צירפה לבקשותיה את תעודת הרישום והדוחות הכספיים שלה. בטופס הבקשה צוין כי עיקר פעילותה של עמותת קבוצת הכדורסל הוא "פעילות ספורטיבית בענף הכדורסל בוגרים, הנאה לצופיו, תרומה בפעילות יזומה למען הקהילה, כבוד וגאווה לנהריה ולתושביה".
נמצא כי המטרות והפעולות המצוינות בטופס הבקשה לתמיכה נוגעות ל"פעילות ספורטיבית בענף הכדורסל בוגרים".
יוצא אפוא כי עיסוק העמותה בהפעלת קבוצת הכדורסל בלבד מצמצם במידה ניכרת את פעילותה להשגת המטרות הרבות שהוגדרו לה - מענפי ספורט שונים לענף אחד בלבד, מפעילות המיועדת לשני המינים ובמגוון גילאים לפעילות לגברים בוגרים בלבד.
בנסיבות אלה - תמיכת העירייה בעמותת קבוצת הכדורסל, המסתכמת ב-80% מכספי התמיכה השנתיים, היא תמיכה בקבוצה יחידה, תוך התעלמות מענפי ספורט נוספים הכלולים במטרות העמותה.


קריטריונים
סעיף 8 בנוהל מתן תמיכות קובע כי הרשות המקומית יכולה להעניק תמיכות אך ורק על פי קריטריונים שהיא עצמה תקבע. על הקריטריונים להיות ענייניים ושוויוניים ולהביא בחשבון את צרכיה של כל האוכלוסייה ברשות המקומית.
בנוהל העירוני לתמיכות נקבעו קריטריונים לקביעת שיעור התמיכה "בהתאם לסיווג המתאים לגביה מתבקשת התמיכה". בסעיף 4 לנוהל הזה, הנוגע ל"גופים העוסקים בקידום הספורט התחרותי/המקצועי - בכל הענפים", נקבע כי הקריטריונים לניקוד ענפי ספורט תחרותי הם הליגה שהגוף מתחרה בה, היקף העניין הציבורי, שיעור המימון הניתן לגוף מבקש התמיכה, ההישגים, היקף הפעולות ומספר הפעילים[footnoteRef:38] (להלן - קריטריונים לספורט תחרותי). [38:  	פעילות של ילדים, נוער ונשים.] 

בדיקת הפעילות של העירייה במתן התמיכות לספורט תחרותי בכל אחת מהשנים 2016-2014 העלתה את הממצאים האלה:
1. כאמור בתרשימים 5-3, כ-20% מתקציב התמיכות נחלק בין כמה עמותות פרטיות העוסקות במקצועות אלה: כדורסל נוער, כדורגל, שיט, שחייה וריקוד (להלן - ענפי הספורט); וכ-80% מתקציב התמיכות מוענק לעמותת קבוצת הכדורסל. נמצא כי התמיכה בענפי הספורט ניתנת על פי קריטריונים שהעירייה קבעה, אך התמיכה בענף הכדורסל ניתנת על פי החלטה גורפת של מועצת העיר שוועדת התמיכות של העירייה מאמצת. להלן הפרטים:
בישיבת מועצת העירייה שהתקיימה ביולי 2014 הוחלט להקצות לעמותה 2.5 מיליון ש"ח מהתקציב לשנת 2015. ועדת התמיכות החליטה בישיבתה באוגוסט 2014 להגדיל את שיעור התמיכה ל-2.75 מיליון ש"ח בכפוף לאישור מועצת העיר; מועצת העיר אישרה את הגדלת התמיכה ואת סכום התמיכה בישיבתה שהתקיימה יומיים לאחר מכן. בישיבת מועצת העיר ביולי 2015 הוחלט להקצות לעמותה תמיכה בסך 3.5 מיליון ש"ח מהתקציב לשנת 2016. ועדת התמיכות אישרה בישיבתה שהתקיימה ביוני 2016 את החלטת מועצת העירייה - החלטה שהתקבלה כאמור כבר ביולי 2015.
העירייה מסרה בתשובתה כי תמיכתה בעמותת קבוצת הכדורסל "נעשית בהתאם לחוק", ובהתאם ל"תבחינים לחלוקת תמיכות" שמאשרת מועצת העירייה. עוד מסרה העירייה כי "חברי מועצת העיר שקלו את התרומה של קבוצת כדורסל איכותית בליגת העל מביאה לעירייה כמו נהריה גם מבחינת היוקרה וגם מבחינת הדוגמא לבני נוער".
משרד מבקר המדינה מעיר לעיריית נהריה כי לנוכח העובדה שהתמיכה הכספית לעמותת קבוצת הכדורסל ניתנת על פי החלטתה הבלעדית של מועצת העירייה, ולפני אישור ועדת התמיכות, ועדת התמיכות משמשת למעשה כחותמת גומי.
2. סעיף 14.5 בנוהל מתן תמיכות קובע כי "שיעור התמיכה במוסד ציבור ייקבע כך שסך התמיכה בצירוף יתר הכנסותיו של מוסד הציבור לא יעלה על כלל הוצאותיו בגינה".
בסעיף 18.4 לנוהל נקבע כי "נתברר לרשות מקומית כי למוסד הציבור שולמו סכומים עודפים על התמיכה בגין פעילותו הלכה למעשה, תגבה הרשות ממוסד הציבור סכומים אלה, בצירוף הפרשי הצמדה וריבית כחוק, החל מן המועד בו הועברו לו".
בסעיף ג' לנוהל העירוני לתמיכות שכותרתו "סייגים למתן תמיכות" נקבע כי "התמיכה המרבית תהיה בגובה ההפרש שבין ההכנסות הצפויות של הגוף הנתמך (ממקורות עצמיים ותקבולים מגורמים שונים) ובין הוצאותיו המוכרות בלבד... אם יהיו הוצאות אלה מבוססות על מחירים סבירים".
מעיון בדוח הכספי המבוקר של עמותת קבוצת הכדורסל לשנת 2015 עולה כי הכנסות העמותה, בכלל זה סכום התמיכה הישירה של העירייה, הסתכמו ב-5.66 מיליון ש"ח, והוצאותיה הסתכמו בכ-5.48 מיליון ש"ח. דהיינו - ההפרש בין הכנסות העמותה להוצאותיה באותה שנה הסתכם 
ב-180,000 ש"ח. עוד עולה מהדוח כי העמותה רשמה בדוח הכספי שלה לשנת 2015 הכנסות מהעירייה בסך של כ-2.15 מיליון ש"ח בלבד, ואילו לפי ספרי העירייה היא העבירה לעמותה באותה שנה כ-2.75 מיליון ש"ח. כלומר, הדוח הכספי של העמותה אינו משקף את כל ההעברות הכספיות שקיבלה מהעירייה, ובפועל אמור העודף הכספי של העמותה להסתכם בכ-780,000 ש"ח.
משרד מבקר המדינה מעיר לעיריית נהריה כי לפני מתן אישור למסגרת תקציבית לתמיכה בעמותת קבוצת הכדורסל עליה להקפיד על בדיקת הדוחות הכספיים של העמותה ולוודא כי סכומי התמיכה שהיא משלמת לעמותה יירשמו במלואם, וכי התמיכה שהיא נותנת אינה חורגת מהסכומים המרביים שנקבעו בנוהל.
העירייה ציינה בתשובתה כי "קבוצת הכדורסל של נהריה הציגה את הדוחות הכספיים בהתאם לעונת המשחקים ואלו של העירייה הינם בהתאם לשנה קלנדרית ולכן אין מתאם בין הדוחות הנ"ל". עוד ציינה העירייה כי גזברות העיירה הנחתה את העמותה לתקן את אופן ההגשה בהתחשב בתקופות שהדוח עוסק בהן.
משרד מבקר המדינה מעיר לעיריית נהריה כי מעיון נוסף בדוח הכספי של העמותה לשנת 2015 עולה כי הוא משקף את החשבונות שלה לשנה קלנדרית, לפרק הזמן שבין 1.1.15 ל-31.12.15 (בדומה לדוחות הכספיים של העמותה לשנים 2013 ו-2014 שבהם לא התגלו הפרשים בין רישומי העירייה לחשבונות העמותה), ולא כפי שטוענת העירייה בתשובתה. לפיכך על העירייה לדרוש מהעמותה את החזר כספי התמיכה בסכום השווה לעודף שהיה באותה שנה, לרבות הפרשי ההצמדה. [image: ]
על העירייה לדרוש מהעמותה את החזר כספי התמיכה בסכום השווה לעודף שנוצר בחשבונות העמותה בשנת 2015, לרבות הפרשי ההצמדה
[image: ]



תמיכה עקיפה בעמותה
בסעיף 2.11 לנוהל מתן תמיכות נקבע כי תמיכה עקיפה היא תמיכה "מכל סוג שהוא בשווה כסף, מתן ערבות, מימוש ערבות, שימוש במתקני הרשות, השתתפות בעלויות דיוור, פרסומים בתקשורת במימון הרשות, הקצאת כוח אדם מטעם הרשות ובמימונה, מתן זכות שימוש במבנה או במקרקעין שאינו הקצאה כמשמעותה בנוהל הקצאת מקרקעין".
בסעיף 4.2 לנוהל נקבע כי "רשות מקומית המבקשת לתת תמיכות, תכלול בתקציבה את הסך הכולל של תקציב התמיכות, הישירות והעקיפות, ואת חלוקתו, לפי נושאי התמיכה, לפרקי תקציב".
הועלה כי רוב אימוניה ומשחקיה הביתיים של קבוצת הכדורסל מתקיימים באולם הספורט העירוני (להלן - אולם הספורט) שבבעלות העירייה. נמצא כי העירייה אינה מחייבת את העמותה בגין השימוש של קבוצת הכדורסל באולם ובגין הוצאות התחזוקה (חשמל, מים, ניקיון ותחזוקת המבנה). מנתוני העירייה עולה כי בשנים 2015 ו-2016 הסתכמו הוצאות התחזוקה של אולם הספורט 
בכ-445,000 ש"ח ובכ-500,000 ש"ח, בהתאמה.
יוצא אפוא כי העירייה אינה זוקפת לסכומי התמיכה שהיא מקצה לעמותה את השווי הכספי בגין השימוש באולם הספורט ובגין הוצאות התחזוקה שלו, המשולמים כולם מתקציבה.
נמצא כי במשך כל השנים שבהן קבוצת הכדורסל משתמשת באולם הספורט, ועדת התמיכות של העירייה ומליאת המועצה לא דנו בתמיכה העקיפה שמקורה בשימוש של קבוצת הכדורסל באולם ובעלויות התחזוקה שלו ואף לא אישרו תמיכה עקיפה זו.
משרד מבקר המדינה מעיר לעיריית נהריה כי עליה לעגן בהסכם כתוב את שימושה של העמותה במתקני העירייה ואת התמורה בעבורם ולכלול בו את כל החובות והזכויות של שני הצדדים.
משרד מבקר המדינה מוסיף ומעיר לעיריית נהריה כי הזכות להשתמש באולם הספורט שהיא מקנה לקבוצת הכדורסל היא תמיכה עקיפה, ולכן היא צריכה להתבצע על פי נוהל מתן תמיכות ובאופן שקוף ושוויוני. על העירייה לתמחר את הערך הכספי של השימוש האמור באולם הספורט, לאשר תמיכה זו על פי ההליכים שנקבעו בנוהל ולתת לכך ביטוי בתקציב התמיכות של העירייה. [image: ]
העירייה אינה זוקפת לסכומי התמיכה שהיא מקצה לעמותת הכדורסל את השווי הכספי בגין השימוש באולם הספורט ובגין הוצאות התחזוקה שלו. ועדת התמיכות של העירייה ומליאת המועצה לא דנו בתמיכה עקיפה זו
[image: ]

עיריית נהריה מסרה בתשובתה כי היא תעריך באמצעות שמאי מקרקעין את שווי השימוש באולם הספורט, והשווי שייקבע יתווסף ברישומי העירייה לסכום התמיכה הניתנת לעמותה כתמיכה עקיפה.


ניהול העמותה 
על בעל תפקיד ציבורי חל איסור להימצא במצב של חשש לניגוד עניינים, בין בעניין שעליו הוא מופקד במסגרת תפקידו הציבורי ובין בעניין אישי שלו, או בשל תפקיד אחר שהוא ממלא. איסור זה הוא כלל בסיסי בשיטה המשפטית הנהוגה בישראל, והוא מבוסס על כמה מקורות - כללי הצדק הטבעי האוסרים על בעל תפקיד ציבורי להימצא במצב המעורר חשש ממשי למשוא פנים או לדעה משוחדת, חובת האמון החלה על בעל תפקיד ציבורי כלפי הציבור ומחייבת אותו לפעול בתפקידו באמון, ביושר ובהגינות וכן סדרי מינהל תקין וחובת תום הלב[footnoteRef:39]. [39:  	בג"ץ 531/79 סיעת הליכוד בעיריית פתח-תקווה נ' מועצת עיריית פתח-תקווה, פ"ד לד(2) 566 (1980). הנחיית היועץ המשפטי לממשלה מס' 1.1555 בדבר "עריכת הסדרים למניעת ניגוד עניינים בשירות המדינה", יוני 2006.] 

האיסור על הימצאות בניגוד עניינים חל על עובדי הציבור ועל נבחריו. עובדי הרשויות המקומיות, כמו כל עובדי הציבור, כפופים לאיסור הכללי בנוגע להימצאות במצב של ניגוד עניינים. ודוק - האיסור אינו חל רק על שיקול הדעת עצמו בביצוע התפקיד או הפעולה, אלא גם על הימצאות במצב שבו עלול להיות ניגוד עניינים. הכלל צופה פני העתיד, ומטרתו למנוע את הרע בטרם יארע. אם בפועל שיקול הדעת הוא ראוי, אין הדבר מעלה או מוריד[footnoteRef:40]. כך אף יובטח אמון הציבור בהחלטות המתקבלות. [40:  	פרופ' א' ברק "ניגוד אינטרסים במילוי תפקיד", משפטים י (תש"מ) 11, 12.] 

בחוזר מנכ"ל 2/2011[footnoteRef:41] פרסם משרד הפנים "נוהל לבדיקת ומניעת ניגוד עניינים - עובדי הרשויות המקומיות" (להלן - נוהל ניגוד עניינים). הנוהל דן בעניין בדיקת ניגוד עניינים של מועמדים המתמנים למשרות ברשויות המקומיות, ובו נאמר: "למען הסר ספק, יש להדגיש כי אין ברשימת התחולה... כדי לגרוע מהחובה הכללית של כל עובד על פי הדין וההלכה הפסוקה, להימנע מניגוד עניינים ומן הצורך לערוך הסדר מתאים למניעת ניגוד עניינים לכל עובד או מועמד לעבוד ברשות המקומית, שקיים בה חשש לניגוד עניינים". [41:  	חוזר מנכ"ל משרד הפנים מס' 2/2011, פורסם ביום 5.4.11. (להלן - חוזר מנכ"ל 2/2011).] 

1. הבדיקה העלתה כי עובד העירייה המועסק בחוזה בכירים מכהן כעוזר ראש עיריית נהריה משנת 2005 ובמסגרת תפקידו מייעץ לראש העירייה בענייני ספורט, ומשמש במקביל גם כיו"ר עמותת קבוצת הכדורסל מיום היווסדה של העמותה בשנת 2011. [image: ]
מינוי עוזר ראש העירייה ל"נציג מטעמה" בעמותה פרטית מעמיד אותו במצב של ניגוד עניינים מובנה ועלול להצטייר כניסיון לעקוף את הכללים החלים על תאגיד עירוני
[image: ]

בסעיף 179 לפקודת העיריות נקבע כי ראש העירייה רשאי, באישור מועצת העירייה, "להתיר לעובד העיריה לעסוק בעבודת-חוץ שלא על מנת לקבל פרס".
משרד מבקר המדינה מעיר לעיריית נהריה כי עליה לבחון את העיסוק הנוסף של עוזר ראש העירייה כיו"ר עמותה פרטית, את היקף העבודה ואת המחויבות הנדרשת מעיסוקו הנוסף, ולפעול בעניין זה בכפוף להוראות שנקבעו בפקודת העיריות.
העירייה מסרה בתשובתה כי עוזר ראש העירייה "מונה על ידי העיריה לשמש כנציג העירייה בעמותה לספורט הישגי וזאת על מנת שתהא לעירייה יכולת פיקוח מעשית וממשית על התמיכה הנרחבת הניתנת לעמותה זו".
משרד מבקר המדינה מעיר לעיריית נהריה כי מינוי נציגים "מטעמה" אמור להתבצע רק בעמותה עירונית, ואולם מינוי בעמותה עירונית מצריך גם בחינה ואישור של הוועדה לבדיקת מינויים[footnoteRef:42]. זאת משום שעמותה עירונית, כמו יתר סוגי התאגידים העירוניים, היא מסגרת מוכרת שיש לה כללים ברורים וחובות המוטלות על העירייה ועל נציגיה בעמותה, ובהן החובה לפי סעיף 249א לפקודת העיריות שנציגי העירייה בתאגיד עירוני ייבחרו תוך שמירה על יחסי הכוחות שבין הסיעות במועצת העירייה. זאת להבדיל מעמותה פרטית כגון עמותת קבוצת הכדורסל שהיא נטולת היבטים ציבוריים אלה ולא נועדה להשיג מטרות עירוניות או ציבוריות, אלא רק את המטרה הפרטית של טובת העמותה עצמה. הדבר משתקף בין היתר בסעיף 27 לחוק העמותות שבו נקבע כי "על חברי הועד (המנהל) לפעול לטובת העמותה במסגרת מטרותיה ובהתאם לתקנון ולהחלטות האסיפה הכללית". [42:  	לפי תקנות העיריות (נציגי עירייה בתאגיד עירוני), התשס"ו-2006.] 

בתשובתה מיולי 2017 ציינה העירייה כי היא "סבורה שלא יהיה זה נכון להפוך את קבוצת הכדורסל לתאגיד עירוני. העירייה איננה מעוניינת להיחשף לכל הסיכונים הכספיים והאחרים הכרוכים בהפעלת הקבוצה. די לה בתמיכה השנתית ודי לה בפיקוח על כספי התמיכה שינוצלו בהתאם לייעודם".
משרד מבקר המדינה שב ומעיר לעירייה כי אופן פעילותה בעניין העמותה עלול להצטייר כניסיון לעקוף את הכללים החלים על תאגיד עירוני, וכי העובדה שעוזר ראש העיר מונה ל"נציג" מטעמה בעמותה פרטית מעמיד אותו במצב של ניגוד עניינים מובנה בין חובת הנאמנות שלו כלפי העירייה ובין חובת הנאמנות שלו כלפי העמותה והאינטרסים הפרטיים שלה.
2. כאמור, העמותה מפעילה את קבוצת הבוגרים בכדורסל המתחרה במסגרת ליגת-העל[footnoteRef:43] בכדורסל. הועלה כי עוזר ראש העירייה מטפל בכל ענייני העמותה במסגרת שעות עבודתו בעירייה תוך ניצול משאבי העירייה, לרבות שירותי מזכירות והוצאות החזקת רכב. היועץ המשפטי של העירייה לא חיווה את דעתו בעניין החשש לניגוד עניינים אפשרי נוכח תפקידיו של עוזר ראש העירייה בשני הגופים בעת ובעונה אחת. [43:  	ליגת העל בכדורסל (נקראת גם ליגת וינר בכדורסל או ליגת וינר סל לצורכי חסות מסחרית) היא הליגה הבכירה בכדורסל לגברים בישראל.] 

משרד מבקר המדינה מעיר לעיריית נהריה כי בכך היא מאפשרת לעוזר ראש העירייה לנהל עמותה פרטית באופן קבוע ושוטף במסגרת שעות עבודתו בעירייה, וכי השימוש במשאבי העירייה לצורך ניהול עמותה פרטית יש בו משום תמיכה עקיפה בעמותה שיש בו טעם לפגם והמעורר חשש לניגוד עניינים. לפיכך ראוי שהעירייה תפסיק זאת לאלתר.
העירייה מסרה בתשובתה למבקר המדינה כי היא תקטין את היקף המשרה של עוזר ראש העירייה בעירייה ותשאיל אותו לעמותה תמורת תשלום החלק היחסי במשרה. עוד מסרה העירייה כי "כל פעילותו של ... [עוזר ראש העירייה] עבור העמותה תבוצע ממשרד שהעמותה תדאג לתת לו, ולא ממשרדי העירייה".
3. בנוהל ניגוד עניינים נקבע כי הוא יחול "על כל מועמד המתמנה למשרה", בין היתר על עובדים המועסקים בחוזה בכירים. בנוהל נקבעו הסדרים לבדיקת ניגוד עניינים, ולפיהם "התנאי לכניסתו לתפקיד של מועמד שייבחר הוא בחינת סוגיית ניגוד העניינים ומילוי שאלון מתאים לאיתור חשש לניגוד עניינים, ובמידת הצורך, על פי החלטת היועץ המשפטי, עריכת הסדר למניעת ניגוד עניינים". עוד נקבע בנוהל כי היועץ המשפטי של העירייה "יבחן אם יש חשש לניגוד עניינים, בנסיבות המקרה, בין מילוי התפקיד על ידי המועמד לבין ענייניו האחרים".
כאמור, הביקורת העלתה כי עוזר ראש העירייה מועסק כיועץ לראש העירייה בחוזה בכירים ובו בזמן גם משמש יו"ר העמותה המקבלת תמיכה כספית ניכרת מהעירייה מדי שנה. במועד מינויו ליו"ר העמותה הוא לא מילא שאלון לאיתור חשש לניגוד עניינים בין תפקידו בעיריית נהריה ובין עיסוקו כיו"ר העמותה, והגורמים הרלוונטיים בעירייה אף לא דרשו ממנו לעשות זאת. 
העובדה שהעמותה מגישה לעירייה מדי שנה בקשה לתמיכה כספית בסכומים ניכרים, כאשר על טופס הבקשה מתנוסס שמו של עוזר ראש העירייה כיו"ר העמותה, וכן היכרותו עם הגורמים בעירייה שתפקידם לבחון את נושא התמיכות והשימוש בהן, לאשר תמיכות או לפקח עליהן, והם תלויים בו לעתים כבעל סמכויות בעניינים אחרים - עלולה ליצור מצב של ניגוד עניינים ולו למראית עין.
משרד מבקר המדינה מעיר כי היה ראוי שעוזר ראש העירייה יפנה ליועץ המשפטי של העירייה כדי לקבל ממנו חוות דעת בעניין עיסוקו כיו"ר העמותה בד בבד עם תפקידו כעוזר ראש העירייה[footnoteRef:44], דבר המעורר חשש לניגוד עניינים. [44:  	ראו והשוו להסדר שנקבע בנוהל ניגוד עניינים שפורסם בחוזר מנכ"ל 2/2011 הדן בעניין בדיקת ניגוד עניינים אצל מועמדים המתמנים למשרות ברשויות מקומיות, ושם אמור היועץ המשפטי של הרשות המקומית לבחון את סוגיית ניגוד העניינים.] 

משרד מבקר המדינה מוסיף ומעיר לעיריית נהריה כי לפי ההליכים שנקבעו בחוזר המנכ"ל היה עליה לבחון את הזיקה שבין תפקידו של עוזר ראש העירייה ובין עיסוקו כיו"ר העמותה.
העירייה מסרה בתשובתה כי היא "תפעל לכך ש... [עוזר ראש העירייה] יחתום על הסדר למניעת ניגוד עניינים".


תמיכה עקיפה בקבוצות המפעילות 
בתי כנסת
כאמור, בסעיף 2.11 לנוהל תמיכות נקבע כי תמיכה עקיפה היא בין היתר תמיכה "מכל סוג שהוא בשווה כסף".
הביקורת העלתה כי העירייה העניקה תמיכות עקיפות לשתי קבוצות המפעילות בתי כנסת שבתחום שיפוטה באמצעות רכישת ריהוט וציוד. התמיכות העקיפות לא הובאו לידיעתן ולאישורן של ועדת התמיכות ושל מועצת העירייה כמתחייב מנוהל מתן תמיכות כמפורט להלן:
1. בנובמבר 2016 חתמה עיריית נהריה עם ספק ח' על הסכם לרכישת 192 כיסאות בעבור בית כנסת ב'[footnoteRef:45] בעלות כוללת של 170,000 ש"ח. ממכתב שהפנה מנהל מחלקת רכש אל גזבר העירייה בדצמבר 2016 עולה כי בישיבה שקיימו נציגי הקבוצה המפעילה את בית הכנסת וראש העירייה נקבע שהכיסאות יירכשו כשותפות של עיריית נהריה עם נציגי בית הכנסת, ו"כל צד ישלם 50% מהעלות כולל מע"מ". [45:  	בית הכנסת ב' נבנה על ידי ועד בית הכנסת על קרקע המיועדת למבני ציבור שהעירייה הקצתה לו.] 

2. כמתואר לעיל בפרק "התקשרויות להזמנת שירותים ורכישת טובין", בנובמבר 2016 הזמינה העירייה מספק ח' ארון קודש לבית כנסת א'[footnoteRef:46] לרבות התקנה בעלות כוללת של 73,000 ש"ח. [46:  	ראו הערה 26.] 

הבדיקה העלתה כי ועדת התמיכות ומועצת העירייה לא דנו ברכישת הכיסאות וארון הקודש בעבור שני בתי הכנסת ולא אישרו את הרכישה. [image: ]
רכישת כיסאות וארון קודש על ידי העירייה בעבור שני בתי כנסת המנוהלים על ידי גופים פרטיים נעשתה ללא אישור ועדת התמיכות ומועצת העירייה, ולא בהתאם לנוהל מתן תמיכות
[image: ]

העירייה מסרה בתשובתה כי היא "סבורה שיש להפריד בין בתי כנסת שהם בבעלותה ששם כל רכישה היא ממילא רכישה של העירייה ועבור העירייה ואין כל מקום לראות בכך תמיכה לבין בתי כנסת שאינם בבעלותה ושלגביהם ההערה מוצדקת".
משרד מבקר המדינה מעיר לעיריית נהריה כי רכישת ריהוט וארון קודש בעבור בתי כנסת המנוהלים באמצעות גופים פרטיים יש בה משום תמיכה בגופים אלה. אי לכך, היה אסור לעירייה לאשר את הרכישות האלה, אלא לאחר בחינת הנושא בוועדת התמיכות ועל פי הקריטריונים לקבלת תמיכה שנקבעו בנוהל העירוני לתמיכות.
כאמור, נוהל ההקצאות שפרסם משרד הפנים בשנת 2001 נועד להסדיר הקצאת קרקע או מבנה של רשות מקומית בפטור ממכרז, ללא תמורה או בתמורה סמלית, בתיקונים לנוהל ובהבהרות בעניינו שפורסמו בחוזר מנכ"ל משרד הפנים 6/2002 מדצמבר 2002 צוין כי הנוהל אינו חל רטרואקטיבית על התקשרויות שאישרה מועצת הרשות המקומית לפני פרסום הנוהל, אך עם זאת נקבע כי עסקאות שלא חל עליהן הנוהל כיוון שאושרו לפני פרסום הנוהל מחויבות בהוראות הכלליות ובאמות המידה שנזכרו בפסק הדין בבג"ץ בעניין בלומנטל[footnoteRef:47]: "פרסום לציבור, מתן הזדמנות להתנגד או לבקש הקרקע לצורך ציבורי אחר, קיום דיון מקיף במועצה תוך בחינת השימוש בציבורי היעיל והנחוץ ביותר לאותו שטח בהתחשב באוכלוסייה הסמוכה ואוכלוסיית הרשות כולה, וכיו"ב". [47:  	בג"ץ 3638/99 בלומנטל נ' עיריית רחובות, פ"ד נד(4) 220 (2000).] 

הועלה כי לעירייה לא היה מידע על אופי ההתאגדות של הגופים המנהלים את שני בתי הכנסת האמורים ולא נמצאו בעירייה מסמכים הנוגעים להקצאת הקרקע והמבנים של שני בתי הכנסת והסכמים כתובים הנוגעים להקצאתם לגופים אלו.
משרד מבקר המדינה מעיר לעיריית נהריה כי מלבד השאלה אם הנכסים הוקצו לגופים פרטיים כדין ובהתאם להסכמים כתובים המפרטים את החובות המוטלות עליהם - נושא שהעירייה חייבת לדאוג להסדרתו לאלתר, הרי שלפי מושכלות ראשונים - נכסים שהוקצו לגופים פרטיים ומופעלים באמצעותם כבר אינם בחזקתה של העירייה. מכאן שכל תמיכה המועברת להם - בין להפעלת מבנה שהוקצה להם ובין לפעולה אחרת - חייבת להתבצע בהתאם לנוהל התמיכות ובאופן שוויוני ושקוף.

הרישום הכספי של התמיכה בקבוצות המפעילות בתי כנסת
1. בסעיף 204 לפקודת העיריות נקבע כי "לכל עיריה יהיה תקציב שנתי". התקציב השנתי של רשות מקומית מציג את כל הוצאותיה והכנסותיה לכל שנת כספים לפי פרקי תקציב. בסעיף 4.2 לנוהל מתן תמיכות נקבע כי "רשות מקומית המבקשת לתת תמיכות, תכלול בתקציבה את הסך הכולל של תקציב התמיכות, הישירות והעקיפות, ואת חלוקתו, לפי נושאי התמיכה, לפרקי תקציב".
הועלה כי העירייה לא כללה בתקציב התמיכות שלה את ההוצאות של רכישת הריהוט וארון הקודש בעבור בתי הכנסת (ראו גם להלן).
2. בסעיף 213 לפקודה נקבע כי תב"ר של עירייה הוא "תקציב של עירייה המיועד לפעולה חד-פעמית או לתחום פעילות מסוים, הכולל אומדן תקבולים ותשלומים לאותה פעולה או לאותו תחום פעילות, וכספים שיועדו על פי דין למטרות שאינן תקציב רגיל". עוד נקבע בסעיף כי "לא ייעשה כל שימוש בכספים של תקציב בלתי רגיל שלא למטרה שלשמה נועד".
הועלה כי העירייה מנהלת תב"ר לפיתוח כללי שמקור הכנסותיו הוא מכספי היטל השבחה. בסעיף 13 לתוספת השלישית לחוק התכנון והבניה, התשכ"ה-1965 (להלן - חוק התכנון והבנייה), נקבע בין היתר כי סכומים שייגבו כהיטל השבחה יוכלו לשמש רשות מקומית אך ורק לצרכים מסוימים הקבועים בחוק ואלה הם: כיסוי הוצאות של הוועדה המקומית, הכנת תכניות במרחב התכנון או בתחום הרשות המקומית וביצוען, לרבות הוצאות פיתוח ורכישה של מקרקעין לצורכי ציבור ולרבות הוצאות שימור אתר או הפקעתו. בתיקון 98 לחוק התכנון והבנייה נקבע כי רשות מקומית רשאית להשתמש בכספי היטל השבחה גם לצורכי השקעה בחינוך, וזאת באישור מועצת הרשות המקומית.
הביקורת העלתה כי הוצאות העירייה בגין רכישת הכיסאות וארון הקודש בעבור שני בתי הכנסת - א' וב' - נזקפו לתב"ר הפיתוח הכללי של העירייה. מעיון בפירוט ההוצאות בתב"ר הפיתוח הכללי בשנים קודמות עולה כי גם בשנת 2015 נזקפה לתב"ר הוצאה בגין רכישת ריהוט לבית כנסת ג' בסך של 59,434 ש"ח. יוצא אפוא שהעירייה השתמשה במקרים אלה בכספי היטל ההשבחה לרכישת ריהוט לבתי כנסת - שלא בהתאם לייעודם של כספים אלה.
משרד מבקר המדינה מעיר לעיריית נהריה כי תשלום ההוצאות בעבור רכישת הריהוט וארון הקודש לבתי הכנסת היה מחייב את תקצובן מראש בתקציב התמיכות של העירייה ואת זקיפת ההוצאות בגין הרכישה לתקציב התמיכות. שימוש בכספי היטל השבחה למימון רכישות מסוג זה לבתי כנסת מנוגד להוראות של חוק התכנון והבנייה שעניינן ייעודם של כספי היטל השבחה.
העירייה מסרה בתשובתה כי היא סבורה שהיטל ההשבחה מיועד לפיתוח מקרקעין, וכי מאחר שמקרקעין כוללים את כל מה שמחובר אליהם חיבור של קבע, אפשר היה להשתמש בכספי היטל ההשבחה לרכישת כסאות וארון קודש.
משרד מבקר המדינה מדגיש כי בחוק המקרקעין, התשכ"ט-1969, הוגדרו "מקרקעין" כלהלן - "קרקע, כל הבנוי והנטוע עליה וכל דבר אחר המחובר אליה חיבור של קבע, זולת מחוברים הניתנים להפרדה", ולפיכך אין לראות ברכישת ריהוט לבתי כנסת כהוצאת כספים לפיתוח מקרקעין, ולכן השימוש בכספי היטל השבחה לרכישה זו מנוגד להוראות חוק התכנון והבנייה שעניינן ייעודם של כספי היטל השבחה. [image: ]
השימוש בכספי היטל השבחה לרכישת ריהוט לבתי כנסת מנוגד להוראות חוק התכנון והבנייה שעניינן ייעודם של כספי היטל השבחה

סיכום
דוח זה מעלה ליקויים משמעותיים בפעולות העירייה הנוגעים למתן תמיכות לעמותות ולקבוצות, לאישור הזמנות רכש ולביצוען, לניהול ישיבות מועצת העירייה וועדותיה ולטיפול בפניות ישירות של תושבים לראש העירייה. בדוח התגלו ממצאים המעוררים חשש לשיקולים לא ענייניים בתהליכי הרכישה של טובין בעבור העירייה וליקויים הנוגעים לכך שעוזר ראש העיריה מכהן גם כיו"ר עמותת קבוצת הכדורסל הנתמכת בידי העירייה בסכומים ניכרים.
נוסף על כך, אי-כינוסן של ועדות החובה של העירייה והאיחור בתגובה על דוחות מבקר העירייה נוגדים את הוראות פקודת העיריות ופוגעים בעבודתה הסדירה של העירייה.
לסיוע העירייה לתושבים הפונים אליה נודעת חשיבות רבה. עם זאת, יש לקיים את התהליך מכוחן של סמכויות העירייה, תוך הקפדה על אמות מידה אחידות, שוויוניות ושקופות, ולנהלו באמצעות מנגנון עירוני מקצועי שתחומי סמכותו והעקרונות שלפיהם יפעל יאושרו במליאת המועצה על ידי הנציגים הנבחרים של כלל התושבים.
על אף היוקרה שקבוצת הכדורסל עשויה להקנות לעיר נהריה, ראוי שהעירייה תבחן שוב אם הערך הציבורי והתרומה החברתית של הקבוצה לתושבי העיר מצדיקים את סכומי העתק המושקעים בה מתקציב התמיכות לקבוצה של גברים בוגרים בלבד.
ממצאי הדוח מלמדים על ניהול ריכוזי ועל מעורבות אישית של ראש העירייה בתחומים רבים ובתהליכים הנתונים לרוב על פי דין בידי הדרג המבצע בעיריית נהריה. בית המשפט העליון קבע בשבתו כבית משפט לערעורים בעניינים מינהליים[footnoteRef:48] כי "המגמה השלטת כיום לצורך הגברת האיזון והפיקוח בפעולת הרשויות המקומיות היא להפוך את פעולתן למקצועית יותר ולפוליטית פחות". מעורבותו האישית של ראש העירייה בטיפול בבקשות שהתושבים מפנים אליו ישירות, במתן תמיכות לעמותות ובתהליכי הרכישה אינן עולות בקנה אחד עם מגמה זו ועם הערכים של השירות הציבורי שהיא מבוססת עליהם. [48:  	ראו הערה 22.] 

על העירייה והעומד בראשה לפעול במרץ לתיקון הליקויים שהועלו בדוח זה ולקבוע כללים והנחיות שימנעו הישנותם בעתיד.

